सरकार बनावे से पहिले आ आपा नेता केजरीवाल आपन जिद्द मनवइहे – टटका खबर\nDec 14, 2013 आ आपा, केजरीवाल\nनयी दिल्ली. 14 दिसंबर (वार्ता) आ आपा नेता केजरीवाल के कहना बा कि उ कांग्रेस भा भाजपा से तबे समर्थन लीहें जब उ लोग उनकर शर्त माने के तइयार हो जाई. आ जब दुनू मान जइहें तब उ अपना जनता से पूछला का बाद सरकार बनावे प विचार करीहें.\nआज सबेरे उपराज्यपाल नजीब जंग से मिलला का बाद अरविंद केजरीवाल पत्रकारन के आपन शर्त सुनवले. कहलन कि मुद्दा प समर्थन मिली तबे सरकार बनइहें सत्ता में आवे खातिर सरकार बनावल उनकर मनसा नइखे. एह बीच केजरीवाल उप राज्यपाल से दस दिन के समय मँगले बाड़न जवना प उप राज्यपाल कुछ ना कहलन.\nकेजरीवाल के बयान का बाद जनता दल.यू के टिकट प मटियामहल से विधायक शोएब इकबाल अचरज जाहिर करत कहले बाड़न कि अब नइखे लागत कि दिल्ली में कवनो सरकार बन पाई. जइसन शर्त केजरीवाल लगावत बाड़न तवना के माने ला शायदे भाजपा आ कांग्रेस तइयार होखी.


त्रिनिदाद आ टोबैगो के प्रधानमंत्री के जान से मारे के धमकी – टटका खबर\n– पारस रामऔतार\nपोर्ट ऑफ स्पेन, 29 अगस्त (आईएएनएस). त्रिनिदाद आ टोबैगो के प्रधानमंत्री कमला प्रसाद बिस्सेसर के फेसबुक पर अपलोड एगो वीडियो में जान से मारे के धमकी दिहल गइल बा.\nमहान्यायवादी आ सांसद आनंद रामलोगन पत्रकारन के बतवलन कि फेसबुक पर अपलोड एह वीडियो में प्रधानमंत्री के जान से मारे के धमकी, फूहड़ भाषा के इस्तेमाल, आ झूठ आरोप लगावल गइल बा. कहलन कि, “ई गम्भीर चिंता के बाति बा आ हम एह वीडियो के पुलिस आयुक्त ड्वेन गिब्स का लगे भेजे के कह दिहले बानी.”\nतीन मिनट 48 सेकेंड के ई वीडियो फेसबुक का मार्फत जारी भइल बा.\nदेश में होखल बहुते बेसी हत्या आ दोसरा अपराधन का चलते राष्ट्रपति जार्ज मैक्सवेल रिचर्ड्स 21 अगस्त के एहिजा आपातकाल के घोषणा कर दिहले बाड़न.\nपूरा देश में रात नौ बजे से सबेर पांच बजे तकले कर्फ्यू लगा दिहल गइल बा. देश के उत्तरी आ पूरबी इलाकन में एके रात में सात लोग के निर्मम हत्या का बाद ई कदम उठावल गइल बा.\nपिछला एक हफ्ता में 684 लोग के पकड़ल गइल बा जवना में कुछ आपराधिक संगठनन के प्रमुखो शामिल बाड़े जे लोग कोलम्बिया आ लैटिन अमेरिकी देशन से मादक पदार्थ के तस्करी करत करावत रहे. एह साल अबले 272 गो हत्या के पुष्टि भइल बा.\nकमला प्रसाद बिस्सेसर भारतीय मूल के हई आ पर साल मई 2010 में प्रधानमंत्री बनल रहली. ऊ त्रिनिदाद आ टोबैगो के पहिला महिला प्रधानमंत्री हई. एह देश के 44 फीसदी भारतीय मूल के लोग हवे, जिनकर पूरनिया 1845-1917 का दौरान ईख के खेती खातिर यूपी आ बिहार से आइल रहले.\nघूस लेत पकड़ाइल आयकर आयुक्त दयाशंकर


आगरा में हो रहल भोजपुरी सम्मेलन – Anjoria\nमई 23, 2010 भोजपुरी\nविश्व भोजपुरी सम्मेलन का तरफ से पूर्वांचल सांस्कृतिक सेवा समिति के आयोजित राष्ट्रीय भोजपुरी सम्मेलन शुक का दिने आगरा शहर के सूर सदन में शुरु हो गइल. उद्घाटन मारीशस से आइल भोजपुरी बुद्धिजीवि डा॰सरिता बुद्धू दिया जरा के कइली. सम्मेलन में देश भर से आइल भोजपुरी साहित्यकारन का अलावा मारीशस, सिंगापुर, कनाडा, फिजी, मलेशिया, आ सूरीनाम से प्रतिनिधि आइल बाड़े.\nअपना उद्घाटन भाषण में डा॰बुद्धू कहली कि चिन्ता के बात बा कि देश विदेश में भोजपुरी के विकास होखला का बावजूद नयकी पीढ़ी भोजपुरी बोले में संकोच करत बा आ भोजपुरी खातिर इहे सबले बड़ चुनौती बा. सम्मेलन के अंतर्राष्ट्रीय अध्यक्ष सतीश त्रिपाठी के कहनाम रहे कि भोजपुरी के विकास के गति बहुते मद्धिम बा. अइसन मत होखे कि भोजपुरी सिनेमा आ लोकगीते तक सिमट के रह जाव. भोजपुरी साहित्य रचे आ पढ़े वालन के गिनती घटल जा रहल बा. गाँव जवार में त इ अबहियों अपना उर्जा से बढ़त बिया बाकिर शहरन में ना. जरुरत बा कि हमनी जब एह सम्मेलन से लवटी त अपना अॡना जगह भोजपुरी के दूत बन के जाईं. अपना इलाका में भोजपुरी भाषा आ एकरा साहित्य के समृद्ध करीं.\nउद्घाटन सत्र में डा॰अम्बेदकर विश्वविद्यालय के कुलपति प्रो के एन त्रिपाठी, यूपी के पूर्व मंत्री दुर्गा प्रसाद मिश्र, डा॰अरुणेश नीरन, प्रेम शुक्ल बगैरह वक्ता आपन राय रखलें. सबका एही बात के चिन्ता रहे कि भोजपुरी के विकास का बावजूद बातचीत में भोजपुरी के इस्तेमाल करे वाला लोग दिन पर दिन घटते जात बा. सम्मेलन का मंच प दैनिक जागरण के स्थानीय सम्पादक सरोज अवस्थी, छावनी बोर्ड के संजीव कुमार. अमरजीत मिश्रा, अशोक चौबे, हरिनारायण चतुर्वेदी, गिरींद्रनाथ दूबे मौजूद रहलें. एही सत्र में सम्मेलन के स्मारिका गंगाजलि के विमोचनो कइल गइल.\nसाँझ के कवि सम्मेलन आ ओकरा बाद मेघदूत के पूर्वांचल यात्रा नाम के गीत नाटिका के मंचन कइल गइल.\nटटका खबर, अतवार, २३ मई


टटका खबर, सोमार, वैशाख अँजोरिया त्रयोदशी, 2078 विक्रमी – टटका खबर\nटटका खबर, सोमार, वैशाख अँजोरिया त्रयोदशी, 2078 विक्रमी\nMay 24, 2021 कमलनाथ, कोरोना, कौशांबी, गाजीपुर, देवरुया, बलिया, भदोही, संतकबीर नगर, समुद्री तूफान यास, सोनभद्र\nदेश के पुरवारा किनारे आवत समुद्री चक्रवाती तूफान यास से निपटे खातिर राष्ट्रीय आपदा मोचन बल का साथही सेना के तीनो अंग के तइयार राखल गइल बा राहत के काम खातिर. प्रभावित होखे वाला इलाका से लोगन के सुरक्षित इलाका में भेजे के काम लगातार जारी बा. मछुआरन के काल्हुए से मना कर दीहल गइल बा समुद्र में आवे से. अनेसा बतावल जात बा कि तूफान यास बुध के साँझ ले पश्चिम बंगाल के दीघा आ पाराद्वीप का किनार से टकराई. ओह समय एकर रफ्तार 180 किलोमीटर प्रति घंटा के रहे के अनेसा बा. एह तूफान से जान माल के बड़हन नुकसान हो सकेला काहे कि ई बड़हन इलाका में पसरल रहे वाला बा. आजु सोमार से एकरा असर से बरखा के शुरुआत हो जाई. प्रधआन मंत्री नरेन्द्र मोदी काल्हु प्रभावित राज्यन के अधिकारियन आ बचाव का काम में लागे वाला विभागन के अधिकारि.न का साथे ञनलाइन बइठक क के हालात के समीक्षा कइनी.\nदेश में कोरोना के सक्रिय मरीजन के गिनिती 10 मई का बाद से लगातार घटत जा रहल बा. 10 मई का दिने देश में 37 लाख 45 बजार 237 मरीज रहलें जवन लगातार घटत 23 मई का दिने 28 लाख5हजार 399 रह गइल बा. कोरोना कहर के दुसरका दौर अपना अति का बिन्दु से नीचे आ गइल बा. काल्हु कोरोना के2लाख 40 हजार 842 नया मरीज मिललें त पुरान मरीजन में से3लाख 55 हजार 102 मरीज ठिको हो गइलें. दुख के बात इहे रहल कि रोजाना होखत मौतन में मामूली कमी आइल बा आ काल्हु3हजार 741 कोरोना मरीजन के मौत का साथही देश में कोरोना से मरे वालन के गिनिती करीब3लाख हो गइल बा.\nदेश में आग लगवावे के सलाह देबे वाला कांग्रेसी नेता आ मध्यप्रदेश के मुख्यमंत्री रहल कमलनाथ का खिलाफ भाजपा के नेतन से मिलल शिकायत पर भोपाल पुलिस मामिला दर्ज क लिहले बिया. ओने छतीसगढ़ में कांग्रेसी नेतन का शिकायत पर संबित पात्रा का खिलाफ केस दर्ज भइल बा. पात्रा पर आरोप बा कि ऊ देश बरबाद करे वाला कांग्रेसी टुलकिट होखे के गलत दावा कइले बाड़न.\nगाजीपुर के जंगीपुर इलाका में शेखपुर गांव का नियरा अतवार का दिने एगो तेज रफ्तार सफारी सड़क किनारे खड़ा ट्रक से जा टकराइल. एह हादसा में सफारी सवार एक आदमी के मौत हो गइल. चालको धविहल हो गइल बा.\nकौशांबी के शीतला धाम कोतवाली इलाका के नसीरपुर फरीदगंज गांव में एगो लइकी से दुष्कर्म करे के आरोपी के गिरफ्तार क के पुलिस मामिला के जाँच करत बिया, मामिला आशनाई के लागत बा जवना में लड़की के परिवार वाले दुष्कर्म के आरोप लगवले बाड़न.\nभदोही के शहर कोतवाली इलाके के जमुंद मुहल्ला में एगो आदमी पारिवारिक विवाद में अपना भाई आ भउजाई के छूरा घोंप घोंप के मार दिहलसि आ फरार हो गइल बा.\nदेवरिया के महुआडीह इलाका के नेरुई अमवां गाँव के नया चुनाइल प्रधान साथे मारपीट करत गोली मारे का आरोप में पुलिस चार जने के गिरफ्तार कइले बिया.\nबलिया जिला के बांसडीहरोड इलाका में बलिया टाउन पालिटेक्निक का छात्रावास परिसर का लगे से एगो 40 बरीस के औरत के लाश बरामद भइल बा.\nसंतकबीरनगर के कोतवाली खलीलाबाद इलाका में अतवार का भोरे भइल एगो सड़क हादसा में एकही परिवार के पाँट सवांग के मौत हो गइल. देवरिया के मांगो कोड़र गाँव के एगो आदमी अपना परिवार साथे लुधियाना से आवत रहले जब पिकअप चालक के झपकी लाग गइल आ पिकअप सड़क किनारे खड़ा ट्रक से जा टकराइल.\nसोनभद्र के पिपरी इलाका के मलिन बस्ती से पुलिस चार गो तस्करन से करीब 25 लाख रुपिया दाम के हेरोईन बरामद करत गिरफ्तार कर लिहलसि.\nकौशांबी के कोखराज इलाका के मूरतगंज कस्बा तिराहा का लगे शनीचर देर रात भइल हादसा में एगो ट्रक का चपेटा में आके घवाहिल भइल नवही के मौत काल्हु अस्पताल में हो गइल.\nगाजीपुर के खानपुर इलाका के पटना गांव में काल्हु भोर में अपना झोपड़ी में सूतल एगो आदमी के टांगी से काट के हत्या क दीहल गइल बा. अपराधियन का बारे में कवनो पता नइखे चलल बाकिर गाँव वाले एकरा के चुनावी रंजिश में भइल हत्या बतावत बाड़ें.\nटटका खबर, मंगल, वैशाख अँजोरिया चतुर्दशी, 2078 विक्रमी


बतकुच्चन – ६५ – Anjoria\nबतकुच्चन – ६५\nJun 28, 2012 बतकुच्चन\nबुड़बक बझावल राजनीति में त बहुते होला बाकिर विज्ञानो में कम ना होखे. पिछला हफ्ता सुने के मिलल रहुवे कि मानसून केरल ले आ गइल बा आ अब अवले चाहऽता छपरा बलिया ले. बाकिर आसमान से अबही ले वइसहीं आग बरसत बा आ अब कहल जात बा कि मानसून थथम गइल बा. जइसे देश में बहुते कुछ थथमल बा. खैर आज दिन भर तवत घाम में दहकल बानी से आजु एही दहकल, धधकल, लहकल के चउगोठे के सोचत बानी. हालांकि चउगोठल खेती में होला जब हर जोतत घरी लमहर घेरा में चलल जाला. जइसे आजुकाल्हु देश के राष्ट्रपति चुने खातिर राजनीति में चउगोठल जात बा. दहकल दाह से उपजल शब्द ह. दाह माने गरमी, आग, आग लगावल, अंतिम संस्कार में दाह कर्म कइल वगैरह. एही दाह से मिलल जुलल शब्द दह होला. दह माने ऊ जगहा जहवाँ पानी गहिरा बा. अब ई दह नदीओ में हो सकेला आ बड़का तालाबो पोखरा में. दह से बनल दहल आ दहावल. बाकिर एह गरमी में पानी के सपनो देखे नइखे देत ई दहकावत गरमी. दाह से दाहल, दहक आ दहकावल बनल. दाहल कहल जाला जब केहू के सजा दिहल जाला कवनो गरम चीज से जरा के भा कवनो अइसन बात से कि सुने वाला के तकलीफ होखे. दहकावल ओह दहकवला के कहल जाला जवना में सामने वाला आदमी खीसि लहके लागे. लहकल दु तरह के होला, कबो आदमी खुशी से लहकेला त कबो खीसि से. अंतर संदर्भ के होला. लहोक आग के लपट के कहल जाला जवन लहरत उपर उठेला. एही तरह के शब्द ह धधकल जवना में लपट भा लहोक त ना उठे बाकिर गरमी बहुते होला. जरत लाल कोयला धधकेला, धाह मारेला. माने कि गरमी देला. जइसे कि जब सिविल सोसाइटी नाम के लोग सरकार के मंत्रियन पर अतना धाह मारेला कि ऊ बेचारा लहकेलें कम आ धधकेलें बेसी. बाकिर एह दहकल, धधकल, लहकल में कमो बेस एके बात होला. एगो कहाउत ह कि “बुझेली चिलम जिनका पर चढ़ेला अंगारी”. बाकी लोग त बस आनंद लेला. देश समाज परिवारो में कुछ अइसने चिलम होलें जिनका सब कुछ चुपचाप झेले पड़ेला जेहसे कि देश समाज परिवार चलत रहो, लोग खुशी से जियत रहो. सामने वाला कवना दिक्कत परेशानी में बा एह पर केहू ना सोचे. मनमोहन जी पर ढेरे लोग ढेरे कुछ कहत रहेला बाकिर उनुकर परेशानी त उहे बूझत होखीहें. दहकत करेजा लिहले ऊ चुपचाप सब कुछ झेलत जात बाड़ें. जइसे कि किसान के हाल बा. आसमान से आग बरसत बा, आषाढ़ आधा बीत चलल आ बरखा के कवनो सुनगुनो कतहीं नइखे. खाद के दाम सुने में आवत बा कि कई गुना बढ़ गइल बा. एह सब कुछ का बावजूद ऊ बेचारा लहकत नइखे. ओकरा बर्दाश्त करे के आदत पड़ गइल बा. बाकिर ओकरा दुख के एह दह के पलटि दीं त हद पार करे में देरिओ ना लागी. सब कुछ का बावजूद आजुओ देश किसान आ किसानिए से चलत बा. अलग बाति बा कि किराना का दूकान से सामान खरीदे वालन के पता ना लागे कि किसान के उपज महँग काहे बा जबकि किसान के ओकरा उपज के दाम शायदे भेटाला.


ममता राउत के गोहार, अब रोकीं अत्याचार ए माई – Anjoria\nनेता, अपराधी आ सिपाही के तालमेल के नतीजा हउए बलात्कार. हर घंटा, हर घड़ी, हर राज्य, हर शहर, हर गाँव बलात्कार जइसन घटना से कराह रहल बा. चौकठ के बहरी डेग रखते लइकिन के मन में डर समा जाता. नेता लोगन से पूछीं त केहू के मूंह नइखे खुलत. सभे गूंगी सधले बा. मूंह खुलतो बा त उल्टा-सीधा बेयान के साथे. केहू कहऽता – जनसंख्या के अनुसार अबहीं बलात्कार कम हो रहल बा. केहू ई कहके आपन पीछा छोड़ावता कि – बलात्कार त भगवानो ना रोक सकिहें… . महिला आयोग, महिला सशक्तिकरण, महिला हेल्प लाइन वगैरह-वगैरह सब सरकारी तंत्र नकाम बा.\nअइसने बलात्कार पीड़ित बेटी-बहिनन के चीख, पुकार, दरद के आपन आवाज बनवली भोजपुरी गायिका ममता राउत आ ‘अब रोकीं अत्याचार ए माई’ ऑडियो-विडियो के माध्यम से ममता राउत समाज के एगो संदेश देत नजर आवत बाड़ी. जब हम पूछनी कि का खास बा राउर एह अल्बम में, त उनकर जवाब रहे – ‘देखीं अमृतांशु जी, एह अल्बम में समाज में होखत अत्याचार के दरद के गाथा आ गोहार बा. आज जवन तेजी से बलात्कार के घटना घट रहल बा हमनी के भारतीय समाज आ भोजपुरी समाज में बहुते निंदा जोग बा. नारी के रक्षके लोग आज भक्षक बन गइल बा. हर बेटी-बहिनन के आत्मा लहूलूहान हो रहल बा. देश के हर निर्भया के इज्जत रोड पे, त कतहीं पेंड़ पे लटक रहल बा. मानवता दिन पे दिन मर रहल बा. एह अल्बम के माध्यम से हम देवी माई से गोहार लगावतनी कि ए माई अब फेर से अवतार लिहीं. समाज में बढ़ल पाप आ पापी लोगन के संहार करीं. तीन गो गीत में हम समाज के शुभ संदेश देवे के कोशिश कइले बानी.’\nअल्बम के निर्माता, निर्देशक आ संगीतकार मुन्ना दुबे बाड़न. गीत मुन्ना दुबे आ निधी देवी के लिखल बा. आवाज ममता राउत आ सुमित दुबे के बा. आशा बा दूर्गा पूजा के अवसर पे एह अल्बम के गीत-संगीत घर-घर में सुनाई दिही. आ अपराध मुक्त समाज बनावे में छोट-मोट भूमिका निभाई.\nPrevious Post: टटको से टटका खबर : 21 सितम्बर, अतवार\nNext Post: टटको में टटका खबर : 22 सितंबर 2014\nजय दूर्गा माई अब लिहीं अवतार, पपियन के करीं संहार.\nAap sabhi ko mera bahut bahut\nबड़ी बढ़िया अभियान, ममता राउत जी के बहुत-बहुत धन्यवाद.\nबहुत निमन , करेजा दहलावे वाला गीत बा.


भोजपुरी सिनेमा के ६२ बरिस के सफ़र – १९४८ से २०१० तक – Anjoria\nFebruary 3, 2011 OmPrakash Singh फिल्म, मनोरंजन, सरोकार 1\nभोजपुरी सिनेमा अब ५० साल के प्रौढ़ होखे वाला बा. लेकिन उम्र के एह पडाव पर भी एकरा में प्रौढावस्था वाली गंभीरता नइखे.जस -जस उमिर बढ़ल बा. लड़कपन बढ़त गइल बा आ अइसन लड़कपन जवना के समय आ इतिहास कबो माफ़ ना कर पाई .अब त जवना डाली पर बानी ओही डाली के काटे वाली कहावत चरितार्थ हो रहल बा. हम भोजपुरी सिनेमा पर पीछला डेढ़ दशक से लिख रहल बानी. १९६१ से लेके अब तक के ५०-६० गो फिल्म के कई-कई बार देखला के बाद फेर कुछ लिखे के मन करत बा. हाल हीं में २६ दिसंबर २०१० के एयर पोर्ट अथारिटी ऑफ़ इंडिया के आफिसर्स क्लब में भोजपुरी सिनेमा के ५० साल के सफ़र के बारे में एह दौर के सुपर स्टार मनोज तिवारी से विस्तार से बात चीत कइले रहनी ,जवना के प्रसारण कई-कई बार हमार टी वी पर भइल. मनोज जी भी भोजपुरी सिनेमा के वर्त्तमान स्थिति से संतुष्ट नइखन . आज से एक दशक पहिले २००२ में हम भोजपुरी सिनेमा खातिर चुनौती , संभावना आ एकरा भविष्य पर सदी के महानायक अमिताभ बच्चन , भोजपुरी सिनेमा के सुपर स्टार सुजीत कुमार, राकेश पाण्डेय, कुणाल सिंह, रवि किशन , वरिष्ठ निर्माता मोहन जी प्रसाद, अशोक चंद जैन , संजय राय, विनय सिन्हा,किरण कान्त वर्मा, मुक्ति नारायण पाठक आ फिल्म समीक्षक आलोक रंजन समेत लगभग तीन दर्जन फिल्मी हस्तियन के साक्षात्कार कइले रहनी जवन भोजपुरी-हिन्दी के कई गो पत्र-पत्रिकन में प्रकाशित भइल. हमरा ओह शोध पत्र के नाम रहे भोजपुरी सिनेमा के विकास-यात्रा. ओह में हम भोजपुरी सीरियल आ टेलीफिल्म के भी बात कइले रहनी. ………अब वर्ष २०११ आ गइल . आईं भोजपुरी सिनेमा के एह सफरनामा पर विचार कइल जाय कि आज हमनी के कहाँ बानी सन आ आज से ५० साल पहिले कहाँ रहनी सन.\nफिल्मी दुनिया में भोजपुरी के प्रवेश\nफिल्मी दुनिया में भोजपुरी के प्रवेश के कहानी बड़ा रोचक बा. मुम्बई के फिल्म संसार में भोजपुरी के विजय प्रवेश भोजपुरी गीतन के माध्यम से भइल आ एकर श्रेय अखिल भारतीय भोजपुरी साहित्य सम्मलेन के भूतपूर्व अध्यक्ष स्वर्गीय मोती बी ए जी के जाता. सन १९४८ में एगो फिल्म बनल नदिया के पार ,जवना के निर्देशक रहलें किशोर साहू. इ फिल्म मछुआ -मल्लाह के जिनिगी पर आधारित रहे , जवना के संवाद अवधी में रहे आ ८ गो गीत भोजपुरी में रहे .अधिकाँश गीत दिलीप कुमार आ कामिनी कौसल पर फिल्मावल गइल रहे. गीत लिखले रहनी मोती बी ए जी.इ गीत जेही सुने उहे कहे हाउ स्वीट , हाउ स्वीट. फेर त लोग के भोजपुरी गीतन के चस्का लाग गइल आ हिन्दी फिल्म में भोजपुरी गीत रखे के रिवाज चालू हो गइल . कल्पना करीं बंगाली, पंजाबी, गुजराती आ मराठी माहौल में भोजपुरी के इ शानदार प्रवेश केतना सुखदायी रहल होई. भोजपुरिया स्वाद लोग के अच्छा लागल त चीखना के रूप में एकर इस्तेमाल होखे लागल . मतलब लोग हिन्दी फिल्म में भोजपुरी के गीत या भोजपुरिया टोन, या ओकर मिजाज त लेबे बाकिर पूरा के पूरा फिल्म भोजपुरी में बनावे खातिर केहू तैयार ना रहे.\nपहिला फिल्म – “गंगा मईया तोहे पियरी चढ़इबो”\nत रउरा देखनी कि १९४८ में जब फिल्मकार लोग जान गइल कि भोजपुरी में जादू बा. एकर मिठास लोग के ललचावत बा . …….इ घी के तरह बा, जवना भोजन में डाल दीं, उहे स्वादिष्ट हो जाई. त फिल्मकार लोग भोजपुरी के इस्तेमाल सिर्फ छौंक लगावे खातिर करे लागल. …..बाकिर केहू complete भोजपुरी फिल्म बनावे खातिर तैयार ना रहे. बाकिर उ शुभ घड़ी भी आइल जब भोजपुरी फिल्म के अनिश्चित काल तक खातिर बंद पडल निर्माण द्वार हमेशा-हमेशा खातिर खुल गइल. एह बारे में पत्रकार आलोक रंजन भोजपुरी चलचित्र संघ के स्मारिका में लिखले बाडन की “१६ फरवरी १९६१ भोजपुरी सिनेमा खातिर एगो ऐतिहासिक तिथि बा . आजे का दिन पटना के शहीद स्मारक पर भोजपुरी के पहिला फिल्म गंगा मईया तोहे पियरी चढ़इबो के मूहूर्त समारोह संपन्न भइल रहे आ फेर विहान भइला शूटिंग शुरू हो गइल . रउरा सोच सकेनी कि हिन्दी फिल्म के क्षितिज पर एगो नया शक्ति के उदय केतना क्रांतिकारी कदम रहल होई. उहो ओह समय में जब केहू से भोजपुरी फिल्म बनावे के बारे में बतियावल बुरबके बनल रहे. बाकिर हर युग में अइसन बुरबक आ सनकी होलें जे युग निर्माण करेले. अइसने एगो सनकी रहलें नाजीर हुसैन. आज उनका के भोजपुरी सिनेमा के भीष्म पितामह कहल जाला. त नाजीर साहेब भोजपुरी फिल्म बनावे खातिर बेचैन रहलें. भोजपुरी फिल्म बनावे के प्रेरणा उनका देशरत्न डा ० राजेन्द्र प्रसाद से मिलल रहे. जब उ अपना मन के बतिया राजेंदर बाबू के सामने रखले रहले त राजेंदर बाबू कहले रहले कि बात त बहुत नीक बा. बाकिर एकरा खातिर बहुत हिम्मत चाहीं .ओतना हिम्मत होखे त जरूर बनाईं.\nओतना हिम्मत रहे नाजीर साहेब के पास. उ एगो स्क्रिप्ट लिखले जवना के नाम रखले- गंगा मईया तोहे पियरी चढ़इबो आ फेर वक्त के रफ़्तार के साथे निर्माता ढूंढें के कोशिश अनवरत जारी रहल. इ एगो अइसन अन्हरिया सफ़र रहे जवना के भोर कब, कहाँ आ कैसे होई केहू ना जानत रहे. चारो तरफ बस एगो दरदीला सन्नाटा पसरल रहे. अइसन अन्हरिया सफ़र में नाजीर साहेब के हमसफ़र बनलें – निर्माता के रूप में विश्वनाथ शाहाबादी, निर्देशक के रूप में कुंदन कुमार, हीरो के रूप में असीम कुमार आ हिरोइन के रूप में कुमकुम . जब काफिला आगे बढ़ल त एह में रामायण तिवारी, पदमा खन्ना, पटेल आ भगवान सिन्हा जइसन शख्सियत भी शामिल हो गइलें. गीत के जिम्मा शैलेन्द्र आ संगीत के जिम्मा चित्रगुप्त जी ले लेलन. फेर का . फिल्म ‘ गंगा मईया तोहे पियरी चढ़इबो बनल आ १९६२ में रीलिज भइल . तब गाँव त गाँव शहर के लोग खाइल-पियल भुला गइल . जहां वितरक लोग एह फिलिम के लेबे में नकुर-नुकुर करत रहे , अब दांते अंगूरी काटे लागल. लोग जहां -तहां बतियावे – गंगा नहा, विश्वनाथ जी के दर्शन करs आ तब घरे जा.\nएह फिलिम के मोल रहे दर्शक से एकर आत्मीयता, दहेज़, बेमेल विवाह, नशाबाजी, सामंती संस्कार आ अंधविश्वास से निकलल समस्या भोजपुरिया लोग के अपना जिनिगी के समस्या लागल . गीतकार शैलेन्द्र आ संगीतकार चित्रगुप्त गीतन के अतना मोहक बनवलन कि गीत गली-गली बाजे लागलन स.\nगंगा मैया के बाद भोजपुरी सिनेमा – (१९६१ से १९६७ )\nपहिला भोजपुरी फिल्म गंगा मइया तोहे पियरी चढ़इबो के गीत पूर्वोत्तर भारत के गाँव-गाँव में गूंजे लागल . पांच लाख के पूंजी से बनल ‘ गंगा मइया…’ लगभग ७५ लाख रुपिया के व्यवसाय कइलस. इ देख के कुछ व्यवसायी लोग भोजपुरी फिल्म के सोना के अंडा देवे वाली मुर्गी बुझे लगलन. नतीजा भइल कि भोजपुरी फिल्म निर्माण के जवन पहिलका दौर १९६१ से शुरू भइल त उ १९६७ तक चलल ………एह दौर में दर्जनों फिल्म बनल बाकिर लागी नाहीं छोटे राम आ विदेसिया के छोड़ के कवनो फिल्म के प्रदर्शन अच्छा ना रहे. एह दूनो फिल्म के गीत कमाल के रहे.\nदस साल (१९६७-१९७७) के चुप्पी\n१९६७ के बाद दस साल तक भोजपुरी फिल्म निर्माण के सिलसिला ठप रहल . १९७७ में विदेसिया के निर्माता बच्चू भाई साह एह चुप्पी के तोड़े के जोखिम उठवलें.उ सुजीत कुमार आ मिस इंडिया प्रेमा नारायण के लेके पहिला रंगीन भोजपुरी फिल्म दंगल के निर्माण कइलें. नदीम -श्रवण के मधुर संगीत से सजल इ दंगल व्यवसायो के दंगल में बाजी मार ले गइल.\nभोजपुरी फिल्म के धमाकेदार शुरुआत के बावजूद दस साल १९६७ से १९७७ तक भोजपुरी फिल्म निर्माण लगभग बंद रहल. भोजपुरी फिल्म इंडस्ट्री के अइसन हालत भोजपुरिया संस्कार आ संस्कृति के भोथर छूरी से ह्त्या करे वाला फ़िल्मकार लोग का वजह से भइल.\n१९६७ से १९७७ के अंतराल में जगमोहन मट्टू के एगो फिल्म मितवा भी बनल जवन १९७० में उत्तर प्रदेश आ १९७२ में बिहार में प्रदर्शित भइल. एह तरह से इ फिल्म पहिलका आ दूसरका दौर के बीच के कड़ी रहे.\nभोजपुरी फिल्म (१९७७ से १९८२ )\n१९७७ में प्रदर्शित दंगल के कामयाबी एक बेर फेर नाजीर हुसैन के उत्प्रेरित क देलस आ उ राकेश पाण्डेय आ पद्मा खन्ना के शीर्ष भूमिका में लेके बलम परदेसिया के निर्माण कइलें. अनजान आ चित्रगुप्त के खनखनात गीत-संगीत से सुसज्जित बलम परदेसिया रजत जयन्ती मनावे में सफल भइल .\nतब एह सफलता से अनुप्राणित होके भोजपुरी फिल्म के तिलस्मी आकाश में निर्माता अशोक चंद जैन के धमाकेदार अवतरण भइल आ उनकर फिल्म धरती मइया आ गंगा किनारे मोरा गाँव हीरक जयन्ती मनवलस .\nभोजपुरी फिल्म निर्माण के दूसरका दौर १९७७ से १९८२ तक चलल .\n१९८३ में ११ गो फिल्म बनल जवना में जवना में मोहन जी प्रसाद के हमार भौजी , १९८४ में नौ गो फिलिम बनल जवना में राज कटारिया के भैया दूज, १९८५ में ६ गो फिलिम बनल जवना में लाल जी गुप्त के नैहर के चुनरी आ मुक्ति नारायण पाठक के पिया के गाँव अउर १९८६ में १९ गो फिल्म बनल जवना में रानी श्री के दूल्हा गंगा पार के हीट भोजपुरी फिल्म व्यवसाय के खूब आगे बढ़वलस .\nभोजपुरी सिनेमा के नयका युग या वर्त्तमान युग –\n१९८२ से २००२ तक त अइसन हो गइल की कब फिल्म बने आ कब परदा से उतर जाय पते ना चले. इ समय भोजपुरी सिनेमा खातिर सबसे बुरा रहे. २००३ में मनोज तिवारी के ससुरा बड़ा पैसावाला के सुपर-डुपर हिट भइला के बाद भोजपुरी सिनेमा के कायाकल्पे हो गइल. २००३ के बाद के समय के भोजपुरी सिनेमा के नयका युग या वर्त्तमान दौर कहल जाता. आईं अब एह दौर के बात कइल जाय . २००३ में मनोज तिवारी आ रानी चटर्जी अभिनीत फिल्म ससुरा बड़ा पैसावाला सुपर-डुपर हीट भइल. ओही समय मोहन जी प्रसाद रवि किसन के लेके सैया हमार आ सैया से कर द मिलनवा हे राम दू गो फिल्म बनवले . दूनो फिल्म अच्छा बिजनेश कइलस बाकिर मोहन जी प्रसाद के ही अगिला फिल्म पंडित जी बताईं ना वियाह कब होई, सुपर-डुपर हीट भइल. फेर त भोजपुरी सिनेमा के किस्मते जाग गइल. अमिताभ बच्चन, अजय देवगन, जूही चावला, मिथुन चक्रवर्ती जैसन हिन्दी के नामी कलाकार भोजपुरी फिल्म में काम करे लागल. भोजपुरी फिल्मन के बजट बढ़ गइल आ एकर शूटिंग लन्दन , मारीशस आ सिंगापुर में होखे लागल. एह दौरान हिन्दी के कई गो बड़ निर्माता -निर्देशक सुभाष घई , सायरा बानू आ राज श्री प्रोडक्शन जैसन ग्रुप भोजपुरी फिल्म बनावे खातिर अग्रसर भइल.\nरवि किसन आ मनोज तिवारी के अलावे भोजपुरी सिनेमा के आकाश पर कई गो नया हीरो चमकले. दिनेश लाल यादव निरहुआ, पवन सिंह, पंकज केसरी, विनय आनंद, कृष्णा अभिषेक आ नयी हिरोइन रानी चटर्जी ,नगमा, भाग्यश्री, दिव्या देसाई, पाखी हेगड़े, रिंकू घोष , मोनालिसा, श्वेता तिवारी जैसन कलाकार के दस्तक से भोजपुरी सिनेमा रफ़्तार पकड़ लेलस. एही पीरियड में कल्पना जैसन गायिका उभर के अइली.\nवर्ष २००९ भोजपुरी मनोरंजन जगत खातिर काफी चर्चा में रहल. एगो लम्बा इंतजार के बाद हमार टी वी समेत भोजपुरी के कई गो चैनल आइल. भोजपुरी फिल्म के ट्रेड मैगजीन भोजपुरी सिटी,भोजपुरी संसार समेत कई गो फिल्म के पत्रिका शुरू भइल. उहँवे एह साल के सबसे बड़ क्षति रहे ससुरा बड़ा पैसवाला के निर्माता सुधाकर पाण्डेय के आकस्मिक मौत.\nभोजपुरी सिनेमा २०१० –\nअब आईं बात कइल जाय भोजपुरी सिनेमा २०१० के…. २०१० भोजपुरी सिनेमा खातिर ना त बहुत अच्छा रहल , ना ही बहुत खराब. एह साल के सबसे बड़ उपलब्धि रहल मनोज तिवारी के फिल्म भोजपुरिया डान के अंतर्राष्ट्रीय फिल्म फेस्टिवल के आमंत्रण मिलल . साथही भोजपुरी के दू गो स्टार मनोज तिवारी आ श्वेता तिवारी के बीग बॉस सीजन -४ में गइल . २०१० में निर्माता प्रवेश सिप्पी जैसन फिल्मकार भी भोजपुरी सिनेमा जगत में आ गइलें. उनकर फिल्म मृतुन्जय पहिला बार पूरा देश में एक साथ प्रदर्शित भइल.एह फिल्म के नायिका रिंकू घोष फिल्म विदाई से भोजपुरी फिल्म इंडस्ट्री में जवन मुकाम बनवली , उ आज ले बरकरार बा. मनोज तिवारी भोजपुरिया डान से वर्ष २०१० में दू साल बाद वापसी कइलें जवना के फ़ायदा एह फिल्म के साथे-साथ मनोज तिवारी के भी मिलल. न्यू कमर्स हिरोइन में एह साल गुंजन पन्त अपना फिल्म मार देब गोली , केहू ना बोली से टाप थ्री में जगह बनवली. भोजपुरी के एगो और सुपर स्टार विनय आनंद ननिहाल जैसन फिल्म देके आपन स्थिति मजबूत किले.अनारा गुप्ता आ संजय पाण्डेय भी कई गो हीट फिल्म दिहल लोग. पवन सिंह आ मोनालिसा के एक और कुरुक्षेत्र चर्चा में रहल.\nअगर फिल्म वितरण के हिसाब से देखल जाय त एह साल अच्छा कमाई करे वाली फिल्म में ‘ देवरा बड़ा सतावेला, दाग, दामिनी, सात सहेलियां के नाम लीहल जा सकेला. इ सब फिल्म दू करोड़ से तीन करोड़ तक के व्यवसाय कइले बाडी स. साथहीं भइया के साली ओढनिया वाली, सैया के साथ मडैया में, लहरिया लूट ए राजाजी, ज़रा देब दुनिया तोहरा प्यार में , आज के करण-अर्जुन आ रणभूमि भी अच्छा कमाई क इले बा.\nलेकिन हमार माटी में दम बा. धर्मात्मा, बलिदान, तू ही मोर बालमा फिल्म से ओकरा निर्माता के निराशा हीं हाथ लागल. एकरा बाद त दिल, साथी रे , चंदू की चमेली ,तेज़ाब, किसना कइलस कमाल भी निराशे कइलस.\nहिट-सुपर हीट के दृष्टि से देखल जाय त निरहुआ नम्बर वन पर बाडन. दाग ,सात सहेलियां, आज के करण-अर्जुन , शिवा निरहुआ के एह साल के सफल फिल्म ह. हं पवन सिंह जहां रहले ओह से ऊपर उठल बाडन. देवरा बड़ा सतावेला, सैया के साथ मडैया में आ भइया के साली ओढनिया वाली से पवन के मार्केट बढ़ल बा. रवि किशन के फिल्म के बात कइल जाय त देवरा बड़ा सतावेला, लहरिया लूट ए राजाजी, आ ज़रा देब दुनिया तोहरा प्यार में ठीक-ठाक बिजनेस कइले बा. हिरोइन के बारे में बात कइल जाय त इ साल पाखी हेगड़े आ मोनालिसा खातिर काफी अच्छा रहल.\nवर्ष २०१० में कुल २५ गो फिल्म हीं पूरा भारत में रीलीज हो पावल लेकिन निर्माता रमाकांत प्रसाद, राजकुमार पाण्डेय, दिलीप जायसवाल आ अभय सिन्हा व्यावसायिकता के साथ-साथ प्रयोगवादी फिल्म भी बनवलस लोग.\nवर्ष २०१० जहां भोजपुरी सिनेमा खातिर सुखद रहल उन्हें टू पीस बिकनी वाली कई गो फिल्म पानी मांगे तक खातिर तरस गइल. एह से साफ़ बा की भोजपुरी सिनेमा के दर्शक अब जागरूक हो रहल बाडन आ भोजपुरी के अस्मिता के साथ खिलवाड़ उनका बर्दास्त नइखे.\nआवे वाला साल एह जात साल से सबक ली आ अगिला साल अउर बेहतरीन फिल्म बनी, अइसन उम्मीद कइल जाता.\nभोजपुरी सिनेमा में भाषा के बहुत गड़बड़ी बा. एक ही घर में चार गो भाई चार तरह के भोजपुरी बोल रहल बाडन जवन कि बिलकुल अव्यवहारिक बा. ………माई खातिर बेटा हो के प्रयोग करत बा आ भउजी खातिर रे के. ……..भोजपुरी में सम्बन्ध आ संबोधन के निर्वाह होला जवन कि फिल्म में नइखे कइल जात. गीतन में अश्लीलता आ भोंडापन भरल बा. संगीत ज्यादातर घिसल-पीटल आ copy – paste टाइप के बा. कई गो अइसन गीत लादल गइल बा जवना के कहानी से कवनो लेना-देना नइखे. एह से उ फिल्म पेवन साटल कपड़ा नियन लागता. भोजपुरी ह कुछुओ चल जाई के फार्मूला अभियो चलत बा. भेड़-चाल अभियो जारी बा. अधिकाँश फिल्म पूर्वाग्रह से आजो ग्रसित बा. अभियो ठाकुर साहेब रेप करत आ लाला जी मुन्सीगिरी करत लउक जइहें. भोजपुरी सिनेमा के लोग के इ कब ज्ञान होई कि हमनी के दूसरी सहस्राब्दी के दूसरा दशक के शुरुआत कर चुकल बानी जा. समय के साथे चले के पड़ी. भोजपुरी सिनेमा के शुरुआती दौर में गीतकार शैलेन्द्र , मजरुह सुल्तानपुरी , अनजान, ……………………बीच के दौर में लक्क्षमण शाहाबादी जवन गीत लिखले उ आजो गुनगुनाइल जाता. ओह लोग के मनोरंजन के साथ सामाजिक सरोकार के भी निर्वाह करे के रहे. समाज के प्रति जबाबदेही रहे. अब उ सब ख़तम होखल जाता. कामेडी आ रोमांस के नाम पर हिरोइन के ढ़ोंढी देखावे आ खोदे में आज के ज्यादातर फिल्मकार लोग के परम सुख के प्राप्ति होता. …………भोजपुरी क्षेत्र के सरकार भी भोजपुरी फिल्म के लेके उदासिन बिया. जवन बनता ओही पर खुश होके थपरी पीटे के बा या त अश्लीलता – अश्लीलता चिल्लाए के बा. काहे होता अइसे, एह पर गंभीरता से सोचे खातिर केहू के फुर्सत नइखे. जहाँ भोजपुरी सिनेमा लागता ओह सिनेमा हाल के तकनीकी व्यवस्था कइसन बा, एकोस्टिक यानी ध्वनि तंत्र काम करता कि ना ……….आवाज साफ़ सुनाई देता कि ना. ……..लोग कान से ना, आँख से गाना सुनता त काहे? एह से सरकार के कवनो मतलब नइखे. ……..भोजपुरी फिल्म के उत्थान खातिर सरकारी सहयोग बहुत जरुरी बा. साथहीं सरकार एगो अइसन समिति के निर्माण करे जवन भोजपुरी सिनेमा पर नज़र रखे. अश्लीलता के परिभाषा आ सीमा तय करे. अश्लील फिल्म बनावे वाला के खुल के विरोध करे आ जे अच्छा फिल्म बनावता ओकरा के सम्मानित करे. ओह फिल्म के व्यापक स्तर पर आ विश्व स्तर पर प्रचार-प्रसार करे.फिल्म में भाषा के गड़बड़ी रोके खातिर भाषाविद के रखल जाय. जे भी भोजपुरी फिल्म में काम करत बा या करे के चाहत बा उ भोजपुरी भाषा आ ओकर टोन सीखे.\nविश्व स्तर पर भोजपुरी के पहचान भोजपुरी फिल्म से मिलल बा. अब भोजपुरी सिनेमा भोजपुरी समाज के आ भोजपुरिया लोग के जवन तस्वीर पेश करी , ओही रूप में आ ओही नज़र से दुनिया हमनी के देखीं. भोजपुरी एल्बम इंडस्ट्री भोजपुरी माने वल्गर बनाइये देलस. …………आवे वाला फिल्म भोजपुरी के गौरवशाली अउर वास्तविक तस्वीर पेश करी , इहे उम्मीद बा आ इहे कामना बा.\nलेखक भोजपुरी चैनल हमार टीवी में क्रिएटिव हेड बानी. इहाँ से संपर्क manojsinghbhawuk@yahoo.co.uk पर कइल जा सकेला. भोजपुरी सिनेमा पर विस्तार से जाने खातिर www.manojbhawuk.com पर या www.bhojpuricinema.wordpress.com पर visit कइल जा सकेला.\nतब अउर अब\nभोजपुरी सिनेमा के ६२ साल\nभोजपुरी सिनेमा के सफरनामा\nनृत्य निर्देशन से निर्देशक बन गइले पप्पू खन्ना\n‘भोजपुरी सिनेमा के ६२ बरिस के सफ़र ‘ आलेख बड़ी अच्छा लागल .’भावुक जी ‘ आ ‘अँजोरिया’ के बहुत – बहुत धन्यवाद .


कउआ कान ले गइल सुनीं त पहिले आपन कान देखीं – टटका खबर\nMar 30, 2020 कोरोना, ल़ॉकडाउन\nआज हिन्दुस्तान में कोरोना के असर कम होखत देखि चाइनीज दलाल आ ओकर पोसुआ मीडिया भाँड़ अफवाह उड़ावे में लागल बाड़ें कि लॉकडाउन आगे बढ़ावल जाई. अइसनका लोगन के एके मकसद बा केहू तरह देश के संयम तूड़ल जाव आ कोरोना के पसरे लायक माहौल बनावल जाव.\nचीन के दलाली करे में खुलेआम लागल कुछ पत्रकार अपना भोंपू साइट से हल्ला मचावत बाड़ें कि सरकार लॉकडाउन के अवधि बढ़ावे जा रहल बिया. जबकि केन्द्र सरकार का तरफ से साफ एलान क दीहल गइल बा कि अइसनका कुछ नइखे होखे जा रहल. लॉकडाउन के फायदा देखि चाइनीज कीड़ा बिलबिलाए लागल बाड़ें आ एह तरह के अफवाह पसारत बाड़ें.\nजानेजोग इहो बा कि लॉकडाउन के फायदा लउके लागल बा आ देश में कोरोना के पसार अब मद्धिम पड़े लागल बा. बस एह लॉकडाउन के जिए-मरे के सवाल मान के कड़ाई से पालन करे के बा.\nदेशहित विरोधी मोदी सरकार से अतना नाराज बाड़ें कि ओह लोग के इहो शिकायत बा कि कोरोना से लड़े ला नया फंड काहे बनावल गइल बा. एह विरोध में कांग्रेस आ गुहा जइसन गुहाइन इतिहासकार के बयान सामने आ गइल बा.\nदेश के जनता से निहोरा बा कि गजवा ए हिन्द आ लालकिला प लाल निशान माँगे वाला लोगन से सावधान रहे. जस जस कोरोना से लड़ाई में भारत के जीत साफ होखे लागी तस तस ई देशद्रेही जमात के अउर बिसबिसाह चेहरा सामने आवे वाला बा.


खबर भोजपुरी में (सोमार, 18 मई 2015) – टटका खबर\nमंगोलिया आ भारत के आपसी संबंध के रणनीतिक साझेदारी का स्‍तर पर ले जाए के सहमति भारत के पीएम नरेन्द्र मोदी आ मंगोलिया के पीएम सैखन बीलिग का बीचे हो गइल बा. साथ ही भारत मंगोलिया के एक अरब डालर के करजा देबे के फैसला कइले बा जवन भारत के पूरब ओरि देखे के नीति का तहत लीहल गइल बा. मंगोलिया में मोदी के शानदार स्वागत भइल आ ओहिजा के बड़हन उपहार मानल जाए वाला घोड़ा उपहार में दीहल गइल. पहिला बेर अतवार का दिने मंगोलिया के संसद के बइठक बोलावल गइल आ ओहमें मोदी के भाषण करावल गइल.\nतीन देशन के यात्रा कार्यक्रम में आखिरी देश रहल दक्खिन कोरिया जहाँ आज प्रधानमंत्री मोदी चहुँप गइलन. एहिजा के क्‍युंग ही विश्‍वविद्यालय में भारतीय समुदाय के एगो सार्वजनिक कार्यक्रम में मोदी के शामिल होखे के कार्यक्रम बा. मोदी जहवें जालें ओहिजा के भारतीय समुदाय से बतियावल ना भुलास.\nपिछला साल के सकल घाटा निशानो से कम राखे में भारत सरकार सफल रहल आ घाटा चार फीसदी ले रहल. जबकि निशान 4.1 फीसदी के राखल गइल रहे. ई घाटा कम भइला से ब्याज भुगतान के खरचा में कमी आइ आ ढाँचागत विकास खातिर अधिका धन हासिल हो सकल. एक ओर घाटा कम रहल त दोसरे ओर सकल कर के बटोर पिछला साल का मुकाबले9फीसदी बढ़ गइल.\nआयुर्वेद, योग आ प्राकृतिक चिकित्‍सा, यूनानी, सिद्ध अउर होम्‍योपैथी चिकित्‍सा पद्धतियन के विकास खातिर आयुष विभाग के पांच हजार करोड़ रूपिया के आवंटन दिहले बिया केनद्र सरकार.\nबिहार के गया जिला में एगो महिला नक्सली मुठभेड़ में मारल गइल त छत्तीसगढ़ में तीन गो पुलिसकर्मी नक्सली हमला में शहीद हो गइलें. जम्मू कश्मीर के किश्तवाड़ में एगो आतंकी ठिकाना से बहुते असलहा बरामद कइल गइल. हालांकि एहिजा कवनो आतंकी पकड़ में ना आइल.\nबंगलुरू में अतवार का दिने होखे वाला आईपीएल मैच बरखा का चलते रद्द क दीहल गइल. एह चलते रॉयल चैलेंजर्स बंगलौर सोलह अंक लेके प्‍लेऑफ में चहुंप गइल. दोसर मैच में मुम्‍बई इंडियन्‍स टीम सनराइजर्स हैदराबाद के हरा दिहलसि. अब एह दुनू टीम के बराबर अंक हो गइल बा.\nरोम मास्‍टर्स टेनिस टूर्नामेंट के महिला डबल्‍स फाइनल में सानिया मिर्जा आ मार्टिना हिंगिस के माथ जोड़ी हंगरी के टिमिया बाबोस आ फ्रांस के क्रीस्‍टीना म्‍लादेनोविच के जोड़ी से हार गइल.\nबिहार विधानसभा चुनाव सितम्बर-अक्टूबर में करावे के बात कहलन मुख्य चुनाव आयुक्त नसीम जैदी. कहलन कि आयोग तइयारी के अंतिम रूप देबे में लागल बा आ 31 जुलाई ले तारीखन के फैसला क लीहल जाई. हालांकि एह बात के कवनो जानकारी ना दिहलन कि चुनाव के कव गो दौर होखी.\nराजद से निकालल गइल नेता आ सासंद राजेश रंजन उर्फ पप्पू यादव आपन नया पार्टी बनावे के एलान कइलन आ ओकर नाम जनक्रांति अधिकार मोर्चा होखी. कहलन कि लालू जरूरत पड़ल तब उनकर इस्तेमाल कइलन आ बाद में पार्टी से निकाल दिहलन. एकर खामियाजा उनुका भुगते के पड़ी. एगो अउर ताकतवर नेता एजाजो अली काल्हु राजद से इस्तीफा दे दिहलन. कहलन कि लालू प्रसाद तानाशाही रवैया अपनवले बाड़न आ पार्टी में उनुकर कवनो पूछ ना रह गइल रहुवे.\nयूपी बोर्ड के इंटर आ हाई स्कूल परीक्षा के रिजल्ट काल्हु जारी हो गइल. इंटर परीक्षा में लखनऊ पब्लिक कॉलेज के छात्रा ज्योति राठौर आ हाईस्कूल परीक्षा में एसएएसएस एकेडमी,\nहरैया बस्ती के छात्र सर्वेष वर्मा टाॅप कइलन.\nदेश के इतिहास पर सेकूलर जमात आ बँवारा गिरोह के पकड़ का चलते हिंदू प्रतीकन के महत्ता खारिज कर के हमलावर कौम के आततायी बादशाहन के महिमामंडन करे का चलते हमलावर कुल के अकबर के त अकबर द ग्रेट कहल गइल बाकिर ओकरा के चुनौती देबे वाला मेवाड़ के राजा महाराणा प्रताप के महत्व घटा दीहल गइल. काल्हु एही पर गृहमंत्री राजनाथ सिंह कहलन कि अकबर के अकबर द ग्रेट कहल जाव, एहसे उनका कवनो विरोध नइखे बाकिर महाराणो प्रताप के महाराणा द ग्रेट काहे ना कहल जाव.\nशिमला में अपना बेटी दामाद के नयका बनत आलीशान घर के जायजा लेबे खातिर कांग्रेस अध्यक्ष सोनिया गांधी काल्हु चुपाचोरी तरीका से अपना बेटी प्रियंका वाड्रा संगे शिमला चहुँपली. उनुका संगे उनकर निजी सुरक्षाकर्मी रहले. ओने राहुल गाँधी आज अमेटी जाए वाला बाड़न जहाँ कुछ दिन पहिले स्मृति इरानी दौरा करे चहुँपल रही आ ओकरे काट करे राहुल के चहुँपल जरूरी हो गइल रहे.\nतृणमूल कांग्रेस के बागी नेता मुकुल राय कांग्रेस में शामिल हो सकेलें. पहिले उनुका भाजपा में जाए के हवा उड़ावल जात रहुवे बाकिर जब भाजपा साफ कर दिहलसि कि जबले उनुका माथ पर से घोटाला के कलंक ना मेटा जाई तबले भाजपा में उनुका के शामिल ना कइल जाई तब हार थाक के मुकुल राय कांग्रेस के दामन थामे के फिराक में लागल बाड़न.\nबलिया जिला के बांसडीह इलाका के रोन्दहा गाँव के यादव बस्ती में आग लगला से 17 परिवार के घर सामान जर के राख हो गइल बा.\nभोजपुरी में देश दुनिया के खबर (मंगल, 19 मई 2015)


रवि किशन के फौलाद बना दिहले फिरोज खान – Anjoria\nरवि किशन के फौलाद बना दिहले फिरोज खान\nFebruary 5, 2011 Editor मनोरंजन 0\nरउरा सोचत होखब कि हम अपना जमाना के मशहूर अभिनेता फिरोज खान के बाति करत बानी बाकिर असल में हम भोजपुरी सिनेमा के जानल मानल कैमरा मैन फिरोज खान के बाति करत बानी जे संजय राय के लिखल कहानी पर रजनीश गुप्ता के बनावल भोजपुरी फिल्म “फौलाद” से निर्देशन करे के शुरुआत कर रहल बाड़न. आ पहिलके फिल्म में भोजपुरी सिनेमा के सदाबहार सुपर स्टार रविकिशन के ऊ “फौलाद” का रुप में पेश करे जा रहल बाड़न. साथ में बाड़ी नवोदित अभिनेत्री अंजना सिंह. बाकी कलाकारन में सुशील सिंह, अवधेश मिश्राम बृजेश त्रिपाठी, प्रकाश जैस, माया यादव, किरन यादव वगैरह लोग शामिल बा. पिछला दिने एह फिल्म के मुहुर्त इन्दु सोनाली का आवाज में आ राजेश रजनीश के संगीत निर्देशन में रिकार्ड करा के कइल गइल. एह मौका पर भोजपुरी सिनेमा जगत के गणमान्य लोग मौजूद रहुवे. बतावल जा रहल बा कि फिल्म के शूटिंग मार्च में शुरु कइल जाई.\nरविकिशन भोजपुरी सिनेमा जगत के अइसन कलाकार हउवन जिनका लगे हिन्दी फिल्म, टीवी शो, विज्ञापन फिल्म, दोसरा भाषा के फिल्म वगैरह के भरमार बा. कहल जाला कि रविकिशन पर सिनेमा जगत के डेढ़ सौ करोड़ रुपिया लागल बा. उनका लगे दू दर्जन से बेसी निर्माणाधीन भोजपुरी फिल्म बाड़ी सँ. कुछ पर काम चालू बा कुछ पर होखे वाला बा.\nअतना व्यस्तता का बावजूद रवि किशन अब फिल्म निर्माणो के काम शुरु करे जा रहल बाड़न. पिछला दिने ऊ दू गो फिल्म के घोषणा कइले जवना के नाम बा “कइसन पियवा के चरित्तर बा” आ “शूटर शुक्ला”. पहिलका फिल्म “कंइसन पियवा के चरित्तर बा” के निर्देशन मशहूर लेखक संतोष मिश्रा करीहें जिनकर ई पहिलका निर्देशित फिल्म होखी. फिल्म के मुख्य नायक रविकिशन खुद बाड़न आ संगीत निर्देशन मधुकर आनन्द के बा.\n“शूटर शुक्ला” के निर्देशन राष्ट्रीय पुरस्कार विजेता आनन्द डी॰ गहतराज करीहें. संगीत राज सेन के रही. कहानी संतोष मिश्रा के लिखल बा. दुनु फिल्म के शूटिंग अगिला महीना से शुरु होखे जा रहल बा.\n३६ घंटा लगातार शूटिंग करावेली पाखी हेगडे


टटका खबर, मंगल, 30 मार्च 2021 – टटका खबर\nकाल्हु देश में होली के त्योहार खुशी खुशी मना लीहल गइल. कतहीं से कवनो अइसन खराब खबर नइखे जवन होली के उल्लास कम करे वाला होखो.\nपश्चिम बंगाल विधानसभा चुनाव के धुरी बनल नंदीग्राम में तृणमूल के ममता बनर्जी आ भाजपा के शुवेन्दु अधिकारी का बीच काँटा के टक्कर चल रहल बा. एही चलते ममता अपना के पाँच दिन खातिर नंदीग्रामे में रुक के अपना प्रचार में लागल बाड़ी. काल्हु उनुका पर बड़हन जुबानी हमला करत शुवेन्दु कहलन कि ईद मुबारक कहे के आदी ममता बेगम होलीओ पर होली मुबारक कह बइठली. अगर उनकर सरकार फेरु बन गइल त बंगाल के मिनी पाकिस्तान बने में देर ना लागी. अबहीं त हार का डर से ऊ मंदिरे मंदिर माथा टेकत बाड़ी. ममता के बाहरी आ अपना के स्थानीय बतावत शुवेन्दु कहलन कि हालही में सामने आइल उनुका आडियो से साफ हो जात बा कि ना त ऊ पहिले नंदीग्राम आवत रही, ना आगे अइहें. ऊ चुनाव के बाद नंदीग्राम से बाहर उड़ जइहे.\nकोरोना के दुसरका दौर देश के चिन्ता में डलले बा. भारतीय क्रिकेट टीम के कई जने पुरनिया दिग्गजन के कोरोना के चपेटा में आ जाए के खबर आइल बा. हाल ही में भारत में खेलल गइल वर्ल्ड रोड सेफ्टी सीरीज में खेले वाला चार जने भारतीय खिलाड़ी कोरोना पॉजिटिव मिलल बाड़ें. पहिले सचिन तेंदुलकर के कोरोना होखे के खबर आइल त अब यूसुफ पठान अपना के कोरोना पॉजिटिव होखे के जानकारी दिहले बाड़न आ कहलन कि बल्लेबाज रहल एस बद्रीनाथ कोरोना छुताह हो गइल बाड़न.\nदेश में सबले अधिका कोरोना मरीज महाराष्ट्र में मिलत बाड़ें. ओहिजा कोरोना के पसार देखत मुख्यमंत्री उद्धव ठाकरे अधिकारियन से लॉकडाउन करे के सलाह दिहले बाडडन. बाकिर सरकार में शामिल राकांपा के राय एहसे उलट बा आ एनसीपी नइखे चाहत कि लॉकडाउन लगावल जाव. ओकर कहना बा कि कोरोना रोके के दोसर राह खोजल जाव.\nबिहार के कैमूर जाला के बेलांव आ अधौरा इलाका के ताला गांव में सोमार का दिने भइल अलग अलग सड़क हादसन में एगो2बरीस के लइका आ एगो नवही के मौत के खबर बा.\nभोजपुर जिला के शाहपुर इलाका के एगो गाँव के लइकी के दिन में दिशा मैदान करे जात घरी ओही गाँव में अपना ममहर में रहे वाला एगो नवही अपना संघतिया संगे मिल के गैंगरेप कउवे. एह बाति के शिकायत राजद विधायक राहुल तिवारी थाना में कइलें त थानेदार से उनुकर बतकही हो गउवे. एह बतकही के रिकार्डिंग का साथे ऊ डीएम-एसपी से शिकायत कइले बाड़न.\nबिहार बोर्ड के मैट्रिक रिजल्ट5अप्रैल ले जारी हो जाए के उमेद बा.\nफगुआ खेल के नहाए गइल पाँजने के देवरिया जिला में अलगा अलगा जगहा से डूबे के खबर आइल बा. सलेमपुर इलाका के नदावर घाट पर एगो लइका डूब गइल. बरहज के एगो नवही के नदी में डूबे के खबर बा. बरियारपुर के एगो आदमी घटाला गाजी के पोखरी में डूब गइल,. भटनी इलाका के शिव बनकटा में छोटकी गंडक में नहाए गइल दू गो नवहियन के डूबे के खबर बा.\nजौनपुर जिला के लाइन बाजार इलाका में चुनावी रंजिश लेके भइल मारपीट आ फायरिंग में एगो मिठाई बेचे वाला के मौत होखे के खबर बा.\nTags: कैमूर, कोरोना, जौनपुर, देवरिया, बिहार बोर्ड, महाराष्ट्र\n«« टटका खबर, 29 मार्च 2021, सोमार\nटटका खबर, बुध, 31 मार्च 2021 »»


टटका खबर, कवनो खबर छूटे ना.9अगस्त, मंगल – टटका खबर\nटटका खबर, कवनो खबर छूटे ना.9अगस्त, मंगल\nभारी बरखा का चलते बिहार का कई जिला में बाढ़ के हालात अउरी खराब बनल. मुख्यमंत्री बाढ़ प्रभावित वीरपुर का दौरा पर. मधेपुरा में बाढ़ के कहर जारी, सोनामुखी का लगे कोसी के धार भरही धार होत रतवाड़ा सुखाड़ पथ के काटत बहत बिया. सुरसर नदी में बाढ़ से कुमार खंड प्रखंड के कई गाँव में बाढ़ के पानी घुसल.\nगोण्डा जिला के करनैलगंज आ तरबगंज तहसील में बाढ़ के हालात जस के तस. चरसड़ी एल्गिन बंधा के काटे के कुछ गाँव वालन के कोशिश देखत बंधा पर पुलिस के पहरा लगा दिहल गइल बा. बाराबंकी आ बस्ती में हालात जस के तस. वाराणसी, मिर्जापुर, आजमगढ़ मण्डल में भारी बरखा.\nदिल्ली के मुख्यमंत्री शीला दीक्षित कहले बाड़ी कि विपक्ष संसद चले दी तबहिये राष्ट्रमंडल खेल आयोजन में अनियमितता वाली सीएजी रिपोर्ट पर सरकार जवाब दे पाई.\nब्रिटेन में पिछला तीन दिन से जारी आगजनी आ लूटपाट के घटना मंगल का दिने लंदन के अलावे दोसरो बड़का शहरन में पसर गइल. अबले कम से कम 450 लोग के गिरफ्तार कइल गइल बा.\nकाल्हु बुध का दिने तिसरका टेस्ट एजबेस्टन के काउंटी क्रिकेट मैदान पर खेलल जाई. भारतीय टीम 0-2 से पीछे बिया आ ओकरा हर हाल में ई टेस्ट मैच जीते के होखी आ अगिलका के कम से कम ड्रा करावे के होखी तबहिये ओकर टेस्ट सरताज के ओहदा बाचल रही.\nमुख्यमंत्री नीतीश कुमार के कहना बा कि पर्यावरण के रक्षा खातिर किरिया खाये के पड़ी ना त धरती आ ओह पर के सगरी जीव हमेशा खातिर खतम हो जाई.\nअखिल भारतीय विद्यार्थी परिषद (अभाविप) के कार्यकर्ता भ्रष्टाचार आ महंगाई का खिलाफ आजु मंगल का दिने बिहार में प्रदर्शन कइले आ कई जगहा रेल आ सड़क मार्ग जाम कर दिहले.\nसिवान जिला के मुफस्सिल थाना क्षेत्र के एगो उच्च विद्यालय के शिक्षक आ साहित्यकार नागेंद्र कुमार श्रीवास्तव के कुछ लोग हत्या कर दिहलसि. हत्यारन का बारे में कवनो जानकारी नइखे मिलल.\nबिहार के मुजफ्फरपुर जिला के पटियासा गांव के एगो गरीब परिवार के लड़की मधुमक्खी पोसे के व्यवसाय कर के अतना सफल भइल कि ओकरा कामयाबी के कहानी लड़िकन के स्कूल में पढ़ावल जात बा.\nकुलपति नियु्क्ति मामिला में नीतीश कुमार के कहना बा कि ऊ मर्यादा के सीमा ना लँघीहे. कहलन कि हर संवैधानिक पद पर बइठल लोग के संवैधानिक प्रावधान का हिसाब से काम करे के चाहीं.\nमुजफ्फरपुर जिला के कुढ़नी थाना के कुबियानगर में नहाये गइल तीन गो लड़िका डूब के मर गइले. लाश खोजात बा.\nपूर्वी चंपारण के राजेपुर थाना के बहुअरवा गोपी सिंह गाँव के हार्डकोर नक्सली विनय राम के गिरफ्तार कर लिहल गइल.\nपटना के मुख्य न्यायाधीश आ विपक्ष के नेता से राय मशविरा कर के नीतीश कुमार पटना हाईकोर्ट के पुर्व न्यायाधीश न्यायमूर्त चंद्रमोहन प्रसाद के बिहार के अगिला लोकायुक्त बनावे के फैसला लिहले बाड़े. मौजूदा लोकायुक्त न्यायमूर्ति रामनंदन प्रसाद चौबीस तारीख के रिटायर होत बाड़न.\nनीतीश कुमार के कहना बा कि बिहार के विशेष राज्य के दर्जा देबे पर विचार करे खातिर एगो अंतरमंत्रालयी समूह बनावे के बात कह के प्रधानमंत्री ममला के टरका दिहले बाड़े.\nकाल्हु सोमार का दिने औरंगाबाद जिला के हसपुरा प्रखंड के बंगाली बिगहा गाँव का लगे एगो नाव पलटला से ओह पर सवार चार जने डूब गइलन. नाव पर सवार बाकी लोग के बचा लिहल गइल.\nमुजफ्फरपुर में काल्हु कई गो फर्जी नर्सिंग होम पर छापा मारल गइल आ कई गो फर्जी मिलल डाक्टरन पर मुकदमा दर्ज करे के आदेश दिहल गइल.\nरोहतास जिला के कैमूर पहाड़ी पर बजरमरवा गाँव में सोमार का दिने नक्सली एगो मेहरारू के गोली मार के हत्या कर दिहले.\nबक्सर में नाली बनावे में गड़बड़ी करे वाला दू गो कनीय अभियन्ता पर केस दर्ज करावल गइल बा.\nसिवान जिला के भवानी मोड़ पर काल्हु एगो सड़क दुर्घटना में दू गो छात्र घवाहिल हो गइले.\nउत्तर प्रदेश का राजधानी लखनऊ में मंगल का दिने प्रदर्शन करत अखिल भारतीय विद्यार्थी परिषद(एबीवीपी) के कार्यकर्तन पर पुलिस लाठीचार्ज कइलसि.\nविपक्ष काल्हु यूपी विधानमण्डल के दुनु सदन में हंगामा आ वाक आउट कइलसि. ऊ स्वास्थ्य मिशन में घोटाला आ पशुपालन मंत्री अवधेशपाल सिंह पर तिहरा हत्याकाण्ड के आरोप चरचा करावल चाहत रहे.\nअयोध्या मामिला में काल्हु सर्वोच्च न्यायालय में दू गो अउरी याचिका सकारल गइल जवना के अखिल भारतीय श्री राम जन्मभूमि समिति आ फारूख अहमद का तरफ से दायर कइल रहे.\nपरिवहन मंत्री रामअचल राजभर काल्हु प्रदेश में सीतापुर, ललितपुर, सोनभद्र, हाथरस आ बलिया में उप संभागीय परिवहन कार्यालयन के लोकार्पण कइले.\nचिकित्सा आ स्वास्थ्य निदेशक हिमांशु कुमार के स्वास्थ्य मिशन आ सिप्सा के अतिरिक्त कार्यप्रभार दिहल गइल बा. मोहम्मद मुस्तफा के झाँसी के आयुक्त बनावल गइल. एस एन शुक्ला के कानपुर के आयुक्त आ पी के मोहन्ती के प्रतीक्षा सूची में राखल गइल.\nअगस्त क्रांति दिवस पर आजु प्रदेश में कई जगहा कार्यक्रम. आजुवे का दिने गाँधी जी का आह्वान पर देश भर में अंग्रेजो भारत छोड़ो आन्दोलन शुरू भइल रहे.\nजौनपुर के बहुते बूढ़ ९१ साल के सेनानी ठाकुर दिवाकर सिंह के काल्हु रेहटी गाँव में उनुका घर पर निधन हो गइल.\nउत्तर प्रदेश के मुरादाबाद जिला में एगो औरत अपना तीन गो नाबालिग बच्चन के हत्या करिके खुदकुशी कर लिहलसि. पुलिस मामिला के जाँच करत बिया.\nकेंद्र सरकार पूर्वोत्तर राज्यन में सेना के शक्ति बढ़ावे वाला सशस्त्र बल विशेष शक्ति अधिनियम के रद्द करे का अनुशंसा पर कवनो फैसला नइखे लिहले.\nकेंद्र सरकार के कहना बा कि अगर विश्व बाजार में कच्चा तेल के दाम में अउरी गिरावट भइल त देशो में पेट्रोल के दाम घट सकेला.\nछत्तीसगढ़ के रायपुर चिड़ियाघर में बहुत गरमी का चलते दिल्ली से ले आइल गइल दू गो करिया हिरणन के मौत हो गइल.\nदूरसंचार सेवा कम्पनी रिलायंस कम्युनिकेशंस मंगल का दिने एंड्रॉयड आधारित 3जी टैबलेट पीसी बाजार में उतार दिहलसि. एकरा साथ ही ऊ देश के टैबलेट बाजार में उतरे वाली पहिलका 3जी सेवा प्रदाता कम्पनी बन गइल.\nगुजरात सरकार राज्य में तीन गो भारतीय रिजर्व बटालियन चाहतिया बाकिर केंद्र सरकार एकरा से इंकार कर दिहले बिया.\nदेश के दक्षिणी हिस्सा में पिछला 24 घंटों का दौरान भारी बरखा भइल जबकि उत्तर आ मध्य भारत में कहीं मध्यम तो कहीं छिटपुट. राजधानी दिल्ली में मंगल का दिने बरखा त ना भइल बाकिर गरमी आ उमस से तनिका राहत जरूर मिलल.\nहिमाचल प्रदेश उच्च न्यायालय सोमार के केंद्रीय जांच ब्यूरो (सीबीआई) के निर्देश दिहलसि कि ऊ राज्य के अइसन सगरी शिक्षण संस्थानन के नाम उजागर कर देव जवन फर्जी दस्तावेजन का सहारे मान्यता हासिल कइले बा.\nदेश के तेल आत्मनिर्भरता के लक्ष्य अबही कोसों दूर बा. कहले तेल आ प्राकृतिक गैस राज्य मंत्री आर.पी.एन. सिंह\nओडिशा के दू जिला में मंगल का दिने बंद का चलते सामान्य जनजीवन अस्त-व्यस्त रहल. ओहिजा लोग नइखे चाहत कि दू गो प्रस्तावित बिजली संयंत्रन के स्थापना होखे.\nराष्ट्रमंडल खेल घोटाला मामले में केंद्रीय जांच ब्यूरो (सीबीआई) ने मंगल का दिने केंद्रीय लोक निर्माण विभाग के आठ गो अधिकारियन पर आ दू गो स्थानीय कम्पनियन का खिलाफ मामला दर्ज करवलसि.\nनई दिल्ली नगरपालिका परिषद (एनडीएमसी) बागवानी सिखावे वाला एगो स्कूल खोलले बिया.\nमध्य प्रदेश से गुजरे वाला राष्ट्रीय राजमार्गन के हालत से चिंतित राज्य सरकार केंद्र सरकार से कहले बिया कि एह राजमार्गन के दायित्व राज्य सरकार के सँउप दिहल जाव अगर केन्द्र काम नइखे करा पावत.\nकेन्द्रीय गृहराज्य मंत्री जितेन्द्र सिंह लोकसभा में बतवले कि चीन के कम्पनियन का साथ कवनो समझौता देश के सुरक्षा पहलू देखिये के कइल जाला.\nविश्व स्वास्थ्य संगठन चेतवले बा कि एशिया प्रशांत क्षेत्र में कुपोषण का चलते लाखों लोगों मौत आ बीमारी का कगार पर बाड़े जवना के गंभीर समाजार्थिक असर हो सकेला.\nनिर्माण, खनन आ बिजली उपकरण बनावे वाली कम्पनी टीआईएल लिमिटेड अपना खड़गपुर कारखाने में 700 करोड़ रुपिया के निवेश करी आ ओहिजा अमेरिकी अउर जापानी प्रौद्योगिकी से खनन उपकरण आ क्रेन बनावल जइहे सँ.\nदिल्ली के मुख्यमंत्री शीला दीक्षित के इस्तीफे मांगे खातिर जंतर-मंतर पर प्रदर्शन का दौरान मंगल का दिने भारतीय जनता पार्टी (भाजपा) के युवा इकाई भरतीय जनता युवा मोर्चा (भाजयुमो) के कार्यकर्ता आ पुलिस का बीच झड़प हो गइल.\nकेंद्र सरकार राज्य सरकारन से कहले बिया कि इज्जत का नाम पर कवनो हत्या भइला पर सर्वोच्च न्यायालय के निर्देशन के कड़ाई से पालन कइल जाव.\nजम्मू कश्मीर सरकार के कइल कर वृद्धि का खिलाफ व्यापारी आ ट्रांसपोर्टरन का ओर से मंगल का दिने बोलावल बंद से पूरा कश्मीर घाटी जन-जीवन ठहर गइल.\nआतंकवाद के खिलाफ जंग के मजबूती देबे खातिर केन्द्र सरकार एगो नेटग्रिड बनाई जवना से कई तरह के डाटाबेस के एक साथे जोड़ दिहल जाई.\nकार्यभार सम्भरला का हफ्ता भितरे कर्नाटक के नयका लोकायुक्त न्यायमूर्ति शिवराज वी. पाटील बेंगलुरू ग्रामीण आ र डोड्डाबल्लभपुर जिलन में छह गो उपरजिस्ट्रार कार्यालयम पर छापा मरवलन जवना में अधिकारियन, दलालन आ एजेंटन का लगे से हजारों रुपिया के अघोषित नकदी जब्त कइल गइल.\nकश्मीर में सगरी फरीकन से बतियावे खातिर सरकार का ओर से नियुक्त तीन गो वार्ताकारम में से दू गो के विदेशन में भइल कश्मीर विषयक सम्मेलन में हिस्सा लिहला के लेके विवाद गहरात जात बा. अबही केहू इस्तीफा नइखे दिहले बाकिर एकर खबर उड़त बा.\nहैदराबाद के वेब पोर्टल ‘वे2एसएमएस’ से फ्रेंडशिप डे (रविवार) का दिने देश भर में पांच करोड़ से बेसी सनेसाभेजल गइल.\nस्वतंत्रता दिवस पर सुरक्षा के पुख्ता इंतजाम करत में त्रिपुरा से दू गो उग्रवादियन के गिरफ्तार कइल गइल बा.\nऔद्योगिक घराना, आरपी-संजीव गोयनका समूह, शिक्षा का क्षेत्र में 150 करोड़ रुपये से अधिका के निवेश करी. ई जानकारी समूह के अध्यक्ष संजीव गोयनका दिहले बाड़न.\nकेंद्रीय जांच ब्यूरो (सीबीआई) के कहना बा कि देश के कुल 162 गो भगोड़ा भारतीय अपराधी दोसरा देशन में लुकाइल बाड़े.\nभारतीय जनता पार्टी (भाजपा) के अध्यक्ष नितिन गडकरी कहले कि प्रधानमंत्री मनमोहन सिंह कांग्रेस अध्यक्षा सोनिया गांधी का कहला पर सुरेश कलमाडी के राष्ट्रमंडल खेल आयोजन समिति के अध्यक्ष बनवले रहले.\nमहाराष्ट्र का पुणे में भूमि अधिग्रहण का खिलाफ मंगल का दिने उग्र प्रदर्शन पर पुलिस गोलीबारी में एक आदमी के मौत हो गइल आ सात जने घवाहिल हो गइले.\nकेरल के मुख्यमंत्री ओमन चांडी मंगल का दिने सतर्कता विभाग छोड़ दिहले जे 1992 में पॉमोलिन आयात के मामिला में चांडी के भूमिका के जाँच करे वाली बा.\nमध्य प्रदेश में ग्रामीण यांत्रिकी सेवा के अधीक्षण अभियंता एम.के. जैन का घरआ दोसरा प्रतिष्ठानन पर लोकायुक्त के छापामारी में करोड़ों रुपिया के अघोषित संपत्ति मिले के अनुमान बा.\nकेंद्र सरकार भारतीय रिजर्व बैंक (आरबीआई) के मौजूदा गवर्नर डी. सुब्बाराव के कार्यकाल दू साल खातिर बढ़ा दिहलसि.वैश्विक आर्थिक उथल-पुथल का बीच आरबीआई में स्थिरता बरकरार राखे का नाम पर अइसन कइल गइल बा.\nभ्रष्टाचार के खिलाफ देशभर में मुहिम छेड़े जा रहल समाजिक कार्यकर्ता अन्ना हजारे मंगल का दिने मुम्बई में अपना रैली के शुरुआत कइलन.\nसर्वोच्च न्यायालय के.टी. प्लांटेशन के ओह याचिका के खारिज कर दिहलसि जवना में दिवंगत अभिनेत्री देविका रानी आ उनुका पति स्वेतोस्लाव रोएरिच के ‘रोएरिच एंड देविका रानी रोएरिच एस्टेट’ के अधिग्रहन कइला के चुनौती दिहल गइल रहे.\nदिल्ली के मुख्यमंत्री शीला दीक्षित के इस्तीफा के माँग करत विपक्ष दुसरको दिने संसद ना चले दिहलसि.\nझारखंड का गिरीडीह जिला के जंगली इलाका में चलावल तलाशी अभियान में सुरक्षाबल 17 गो बारूदी सुरंग खोज निकलले आ समय रहते ओकनी के बेकार कर दिहले.\nमध्य प्रदेश में सगरी धार्मिक स्थल के एक दोसरा से जोड़े वाला बस सेवा शुरू कइल जाई. काल्हु उज्जैन आ ओंकारेश्वर के जोड़े वाली बस सेवा के शुभारम्भ करत मूक्यमंत्री शिवराज चौहान ई एलान कइले.\nउच्चतम न्यायालय 2जी स्पेक्ट्रम आवंटन मामिला के आरोपी यूनिटेक के संजय चंद्रा आ डीबी रिएलिटी के विनोद गोयनका के जमानत याचिका पर केंद्रीय जांच ब्यूरो (सीबीआई) के नोटिस जारी कइले बिया.\nसर्वोच्च न्यायालय आजु मंगल का दिने तमिलनाडु सरकार के निर्देश दिहलसि कि ऊ सगरी स्कूलन में पहली से 10वीं कक्षा तक ले एक समान पाठ्यक्रम लागू करे. न्यायालय के एह आदेश के मुख्यमंत्री जे. जयललिता खातिर झटका बतावल जात बा.\nमेघालय में मंगल का दिने पुलिस आ विद्रोही संगठन गारो नेशनल लिबरेशन आर्मी (जीएनएलए) का मुठभेड़ में चार गो विद्रोही मरा गइले आ एगो पुलिस अधिकारी घवाहिल हो गइल.\nअमेरिकी संकट का चलते अपनो देश के शेयर बाजार में बहुते तेज गिरावट देखे के मिलल. सेंसेक्स 472.31 अंक गिरके खुलबे कइल.\nभारत में मोबाइल फोन पर इंटरनेट इस्तेमाल कइल बहुते तेजी से बढ़ रहल बा. मैकिंसे का एगो रिपोर्ट में कहल गइल बा कि 2015 ले देश के तीन चौथाई लोग मोबाइल से इंटरनेट के इस्तेमाल करे लागी. एहसे कंपनी चागत बाड़ी सँ कि ओह लोग के वेबसाइट मोबाइल पर देखे लायक बनावल जाव.\nविश्व के 16वीं वरीयता प्राप्त फ्रांसीसी टेनिस खिलाड़ी जो-विल्फ्रेड सोंगा आ स्विटजरलैंड के स्टानिसलास वावरिंका आपन आपन मुकाबिला जीतके रोजर्स कप टूर्नामेंट के दुसरका दौर में आ गइल बाड़े.\nकेंद्रीय सड़क परिवहन अउर राजमार्ग राज्य मंत्री जितिन प्रसाद लोकसभा में बतवले कि सरकार भारतीय राष्ट्रीय राजमार्ग प्राधिकरण (एनएचएआई) के पुनर्गठन पर विचार करत बिया.\nकेंद्रीय महिला अउर बाल विकास मंत्री कृष्णा तीरथ बतवले बाड़ी कि देश में लड़िकन के गोद लेबे के प्रक्रिया आसान बनावल जाई.\nअलग तेलंगाना राज्य का मांग के समर्थन में 17 अगस्त से अनिश्चितकालीन हड़ताल पर जाये से पहिले तेलंगाना क्षेत्र के सरकारी कर्मचारी आजु सोमार के प्रदर्शन शुरू कइले.\nगुजरात के वरिष्ठ पुलिस अधिकारी संजीव भट्ट के गलत आचरण करे का चलते सोमार का देर रात तत्काल प्रभाव से निलंबित कर दिहल गइल.\nवैश्विक रेटिंग एजेंसी स्टैंडर्ड एंड पुअर्स (एसएंडपी) मंगल का दिने देश के प्रमुख स्टील कम्पनी टाटा स्टील के साख रेटिंग बढ़ा दिहलसि. कारण रहल पिछला सात महीना में 2.8 अरब डॉलर जुटावे में ओकर सफलता.\nरूस के सुदूर पूर्वी क्षेत्र में मंगल का दिने एगो मालवाहक जहाज गिरला से चालक दल के नौ सदस्यन सहित 11 लोग के मौत हो गइल.\nब्रिटेन में पिछला तीन दिन से जारी हिंसा का चलते आपन छुट्टी रद्द कर वापिस लवटल प्रधानमंत्री डेविड कैमरन दंगाइयन का खिलाफ कड़ा कानूनी कार्रवाई करे के चेतावनी दिहले बाड़े.\nब्रिटेन के राजधानी लंदन में तेजी से पसरत दंगा का चलते दुनु देश के खिलाड़ियन से होटल से बाहर निकले से मना कइल गइल बा.\nपाकिस्तान में राष्ट्रपति आसिफ अली जरदारी के आवास का दू गो मंजिल पर पाइप जाम रहला का चलते बरखा के पानी भीतर घुस आइल आ कम से कम तीन गो बइठक रद्द करे के पड़ गइल.\nईरान के एगो प्रमुख वैज्ञानिक संस्था से जुड़ल छात्रन के तैयार कइल एगो उपग्रह ‘शरीफ’ के प्रक्षेपित करे के योजना ओहिजा के सरकार बनवले बिया.\nअमेरिका में पाकिस्तान के राजदूत हुसैन हक्कानी कहले बाड़न कि पाकिस्तान आ अमेरिका में ई सोच बा कि कुछ घटना का चलते भलही तनी अविश्वास उपजल होखे लेकिन दुनु के एक दोसरा के जरूरत बा.\nबांग्लादेशी क्रिकेट टीम के कप्तान शाकिब अल हसन जिम्बाब्वे से टेस्ट मैच हरला का बाद आपन बचाव करत कहले बाड़न कि उनुकर टीम ड्रा करावे खातिर ना खेलल.\nअमेरिकी राष्ट्रपति बराक ओबामा के आश्वासन का बावजूद अमेरिकी शेयर बाजारन में सोमार का दिने बहुते बड़हन गिरावट देखे के मिलल आ दुनिया पर आर्थिक संकट के बदरी अउर गहिरा गइल.\nलंदन में पिछला दू दिन से चलत हिंसा आ आगजनी तीसरा दिने ब्रिटेन के दोसरो शहरे में पसरे लागल बा.\nपाकिस्तानी सेना के शीर्ष अधिकारी देश के सुरक्षा हालात पर सोमार का दिने सेना प्रमुख अशफाक परवेज कयानी का अध्यक्षता में चरचा कइले.\nअमेरिकी राष्ट्रपति बराक ओबामा अपना देश के निवेशकन के आश्वस्त करत कहले बाड़न कि अमेरिका हमेशा ट्रिपल ए वाला देश बनल रही, रेटिंग चाहे जवन दिहल जाव.\nअमेरिकी राष्ट्रपति बराक ओबामा यूरोप का कर्ज संकट आ सीरिया के हालात पर स्पेन आ इटली के नेता लोग से फोन पर बतियवले।\nब्रिटिश प्रधानमंत्री डेविड कैमरन लंदन में होखत दंगा का चलते आपन छुट्टी बीचे में छोड़ के लंदन लवटत बाड़न.\nअमेरिका आ रूस प्रस्तावित यूरोपियन मिसाइल प्रणाली पर बतियावल जारी रखीहें. दुनु देश के प्रतिनिधि सेंट पीर्ट्सबर्ग में 11 से 12 अगस्त के एह मसला पर बातचीत होई.\nकोलम्बियाई गायिका शकीरा ट्विटर पर दुनिया में सातवीं लोकप्रिय हस्ती बन गइल बाड़ी. ट्विटर पर शकीरा के करीब 74.2 लाख फोलोअर बाड़े.\n‘एरोस्मिथ’ बैंड के गायक स्टीवन टायलर रिएलिटी शो ‘अमेरिकन आइडल’ में जज का तौर पर अपना के मिले वाला मेहनताना बढ़वावल चाहत बाड़न. शो में टायलर के साथी जज गायिका जेनिफर लोपेज के उनुका से दुगुना मेहनताना मिलेला.\nग्रैमी पुरस्कार विजेता गायिका लॉरिन हिल्स पर उनकर पुरान गिटारवादक मुकदमा कर दिहले बाड़न कि उनुका के 2007 के एगो संगीत यात्रा के मेहनताना ना दिहली.\nइंग्लैंड के तेज गेंदबाज क्रिस ट्रेमलेट चोटहिल होखला का चलते भारत का खिलाफ एजबेस्टनो टेस्ट में ना खेल सकीहे. ऊ दुसरको टेस्ट में ना खेल पवले रहन.\nआस्ट्रेलिया के साथ खेलल जाये वाली पांच एकदिना अंतर्राष्ट्रीय मैचन के श्रृंखला खातिर श्रीलंकाई टीम में तेज गेंदबाज लसिथ मलिंगा आ सलामी बल्लेबाज उपुल थरंगा के वापसी भइल बा.\nमहाराष्ट्र के आदित्य मेहता आ आलोक कुमार आपन-आपन मुकाबिला जीतके चेन्नई में चलत 78वां सीनियर राष्ट्रीय स्नूकर चैम्पियनशिप के फाइनल में पहुंच गइल बाड़े.\nइंग्लैंड क्रिकेट टीम के मध्यक्रम के बल्लेबाज इयान बेल के बल्लेबाजी कोच नील एब्बेरलेय के सोमार का दिने 67 साल का उमिर में निधन हो गइल.\nचोटिल बल्लेबाज जोनाथन ट्रॉट का जगहा इंग्लिश टीम में आइल मध्यक्रम के बल्लेबाज रवि बोपारा दू बरीस बाद मिलल एह मौका के भँजावे खातिर पूरा तइयार बाड़न.\nवाशिंगटन में चलत एटीपी लेग मेसन क्लासिक टूर्नामेंट के पुरुष एकल खिताब चेक गणराज्य के टेनिस खिलाड़ी राडेक स्टेपनेक जीत लिहले.\nपाकिस्तानी क्रिकेट टीम के पूर्व कप्तान वसीम अकरम एह बात पर चकराइल बाड़न कि चयनकर्ता तेज गेंदबाज वहाब रियाज के आगामी जिम्बाब्वे दौरे से आराम काहे दे दिहले.\nभारत के लिएंडर पेस आ महेश भूपति के अनुभवी जोड़ी रोजर्स कप टेनिस टूर्नामेंट में दुसरका दौर में पहुंच गइल बा.


टटका खबर, सोमार, 28 नवम्बर 2016 – टटका खबर\nटटका खबर, सोमार, 28 नवम्बर 2016\nवित्त मंत्री अरुण जेटली आजु लोक सभा में आयकर कराधान कानून (दुसरका बदलाव) विधेयक, 2016 पेश कइलन। एह विधेयक में अघोषित आमदनी पर कुल मिलाके 50 प्रतिशत टैक्स आ सरचार्ज लगावे के प्रस्ताव बा। एह 50 फीसदी का उपर से 25 फीसदी अउर प्रधानमंत्री गरीब कल्याण जमा योजना-2016 में जमा करावे के पड़ी जवना प कवनो ब्याज ना मिली.\nनोटबंदी क बाद भइल महाराष्ट्र के नगर निकाय चुनावन में बीजेपी बड़हन जीत हासिल करत लउकत बीया. पिछला बेरी भाजपा तिसरका नंबर के पार्टी रहुवे बाकि अबकी विजेता बन गइल बीया. कुल्ह 147 नगरपालिकन के चुनाव में भाजपा के 52 गो अध्यक्ष जीतल बाड़ें.\nई परिणाम देखि के लागत बा कि जनता नोटबन्दी पर प्रधानमंत्री मोदी के फैसला पसन्द कइले बिया.\nमोहाली टेस्ट के तिसरका दिन के खेल ख़तम होखे बेरा भारत मजबूत हाल में। इंग्लॅण्ड के चार गो विकेट का नुकसान का बादो पहिला पारी में भारत के मिलल बढ़त से 56 रन पाछा।\nमोहाली टेस्ट के तिसरका दिने भारत के पहिला पारी 417 रन बना के ख़तम हो गइल। पहिला पारी में भारत 134 रन के बढ़त बना लिहले बा।\nकरिया धन का खिलाफ भइल नोटबंदी के विरोध में आजु भारत बन्द करे के ऐलान किले रहले कुछ मालदार विरोधी पार्टी। बाकि जनता के बेरुखी देखत लोग एकरा के विरोध जतावल बता दिहले बा। बिहार का दरभंगा में बंवारा गोल ट्रेन रोक के आ लखनऊ में सपा का तरफ से सड़क जाम करे के खबर बा। बलिया में कवनो असर नइखे लउकत।\nआजु भोरे नेपाल में आइल भूकम्प के झटका बिहारो के कुछ जगहन पर महसूस भइल। खास क के नेपाल से सटल इलाकन में। गोपालगंज आ चंपारण में अधिका बुझाइल। वइसे कतहीं से जान माल के नुकसान के खबर नइखे।\nआजु के टटका खबर बीच बीच में अपडेट होखत रही, एहसे आवत रहब जब जब मौका मिले।\nTags: आयकर कराधान कानून, क्रिकेट, गोपालगंज, चंपारण, नेपाल, नोट बंदी, भूकम्प, मोहाली\nMore Stories From खेल


प्रयोगकर्ता वार्ता:Abian - विकिपीडिया\nस्वागतम्! नमस्कार Abian जी, भोजपुरी विकिपीडिया पर राउर बहुत स्वागत बा!\nAbian जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 20,922 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n--Sanjeev bot (talk) १८:०७, ११ सितम्बर २०१४ (UTC)\n"https://bh.wikipedia.org/w/index.php?title=प्रयोगकर्ता_वार्ता:Abian&oldid=625825" से लिहल गइल\nएह पन्ना पर आखिरी बेर संपादन 24 सितंबर 2018 के 04:53 बजे भइल रहल।


तातल धीकल टटका खबर, शनिचर,7नवम्बर 2020 – टटका खबर\nNov 7, 2020 अफगानिस्तान, अमेरिका, चुनाव, जयन्ती, जापान, टोल प्लाजा, फास्ट टैग, बिपिन चन्द्र पॉल, बिहार, भूकम्प, सी वी रमन\nअब बिहारो में महाराष्ट्र राज आवे के संकेत मिल गइल बा. एक्जिट पोल में करीब करीब हर चैनल पर राग तेजस्वी सुने के मिलत बा. एगो अकेला चैनल सुदर्शन टीवी बावे जवन अबहियों कहत बा कि बिहार में राजग के सरकार फेर बने जा रहल बा. अब सही खबर त दस तारीख का पहिले मिले वाला नइखे, तबले अपना-अपना पसन्द के चैनल देखत रहीं. रउरा मनोभाव से मोदी @narendramodi पर कवनो अन्तर नइखे पड़े वाला.\nजइसन उमीद रहुवे वइसने भइल. बम्बे हाई कोर्ट आखिरकार अर्नव गोस्वामी के जमानत नाहिए दिहलसि. एकर इशारा माननीय न्यायाधीश पहिलहीं कई बेर दे चुकल रहलें बाकिर अर्नव समर्थक ओह इशारा के समुझे से इन्कार करत रहलें.\nकोरोना लॉकडाउन का बावजूद इसरो आजु आपन पीएसएलवी 49 ईओएस-01 मिशन के सफल प्रक्षेपण कइलसि. एह रॉकेट से अंतरिक्ष में दस गो उपग्रह प्रक्षेपित कइल गइल. एहमें से चार-चार गो उपग्रह अमेरिका आ लक्जमबर्ग के आ एगो लिथुआनिया के रहुवे. साथ ही हिन्दुस्तानो के एगो उपग्रह भेजल गइल बा जवन बर मौसम में धरती के तस्वीर खींच के भेजल करी.\nबिहार विधानसभा चुनाव के आखिरी दौर आजु खतम होखे जा रहल बा. अब उहे लोग वोट देबे से बाकी बा जे बूथ पर आ चुकल बा आ अपना बारी के प्रतीक्षा करत बा. जान जाईं कि साँझ चार बजे ले करीब 54 फीसदी मतदान हो चुकल बा. सबले बेसी मतजान दुसरका दौर में 56 फीसदी भइल रहुवे.\nआजु बिहार विधानसभा चुनाव के तिसरका आ आखिरी दौर के मतदान चालू बा. 78 सीटन पर हो रहल आजु के चुनाव मे दुपहरिया ले करीब 20 फीसदी मतदान हो गइल बा. पीएम मोदी बिहारियन के गोहार कइले बाड़न कि वोटिंग के रिकार्ड बने के चाहीं.\nआजु भौतिक विज्ञान में नोबेल पुरस्कार से सम्मानित वैज्ञानिक भारत रत्न सी. वी. रमन के आ लाल-बाल-पॉल के क्रांतिकारी तिकड़ी के महान स्वतंत्रता सेनानी बिपिन चंद्र पाल के जंयती ह. आजु रमन साहेब के 132 वीं जयन्ती आ पॉल साहब के 162वीं जयन्ती हवे.पर उन्हें नमन किया. देश आजु अपना एह सपूतन के सागर नमन करत बा.\nडोनाल्ड ट्रंप के बयान आइल बा कि अमेरिका के राष्ट्रपति चुनाव में भइल आ हो रहल धांधली का खिलाफ उनुका तरफ से कानूनी कार्यवाही शुरू हो गइल बा. कहलन कि गलत तरीका से जो बाइडेन अपना जीते के दावा मत करसु.\nजापान में भूकंप के तेज झटका आवे के खबर आइल बा. टोक्यो के दक्खिन पूरब दिशाईं 960 किलोमीटर का दूरी पर ओगासावारा द्वीपसमूह के चिचीजीमा द्वीप पर एकर केन्द्र रहुवे. जान माल के मुकसान के खबर अबहीं विस्तार में नइखे आइल.\nकेन्द्र सरकार अगिला साल एक जनवरी से सगरी चरपहियन ला टोल प्लाजा पर फास्ट टैग से भुगतान कइल अनिवार्य क दिहलसि. सड़क परिवहन मंत्रालय आजु शनिचर के जारी अपना विज्ञप्ति में कहलसि कि एह बारे में अधिसूचना6नवम्बर के जारी हो गइल बा. राष्ट्रीय परमिट वाला गाड़ियन खातिर त ई पहिलहीं से जरूरी रहुवे.\nअफगानिस्तान के दक्खिनी प्रांत जाबुल में प्रांतीय परिषद के कार्यालय का नियरा शनिचर के सबेरे एगो बम विस्फोट कइल गउवे, एह हमला में दू जने के जान चलि गइल बा आ चउदह जने घाहिल बाड़ें.\nरउरा अगल बगल कवनो कांग्रेसी के वजूद होखे त जान जाईं कि काल्हु ऊ अपना नोटन के बरखी मनाई. ओही दिने चार बरीस पहिले बड़का नोटन के बन्द कइल गइल रहुवे.


फाटल कुर्ता आ चरखा के सूत : बाति के बतंगड़ – 23 – Anjoria\nफाटल कुर्ता आ चरखा के सूत : बाति के बतंगड़ – 23\nजनवरी 24, 2017 फाटल कुर्ता आ चरखा के सूत, बाति के बतंगड़\nपिछलका हफ्ता बहुते कुछ देखे सुने के मिलल. ओही में से कुछ बातन के चरचा.\nखादी विभाग के कलेण्डर प चरखा चलावत मोदी के देख उनुका विरोधियन के करेजा फाट गइल. चारो तरफ चरखी नाच गइल आ मोदी के विरोधियन के करेजा फाट गइल. ओह लोग के बुझाइल कि जइसे गाँधी अपना चरखा प कातल सूत के बनल खादी कपड़ा का बल प अंगरेजन के देश से भगा दिहलन वइसहीं मोदीओ लागल बाड़न अपना विरोधियन के भगावे में. किंगफिशर के कलेण्डरो से अधिका देखा गइल खादी के कलेण्डर. खादी विभाग के कलेण्डर पर अनेके बेर नकली गाँधियन के फोटो छप चुकल बा बाकि तब केहू ओकर नोटिस ना लिहल. बाकि मोदी के कैलेन्डर देखते छाती कूटे लगले उनुकर विरोधी. असहिष्णुता का नाम प आपन इज्जत लुटा देबे वाला लोग के सहाउर ना होखे कि केहू दोसर आपन बात कह सको. देश के आपन जागीर मान साठ बरीस ले लूटेवाला नेहरू-गाँधी परिवार आ ओकर लगुआ-भगुआ अपने के गाँधी मान लिहले बाड़ें. उनुका हर चीझु पर गाँधी के नाम चाहीं. अपना के अपने सरकार में भारतरत्न से नवजवा देबे वाला लोग से बरदाश्त नइखे होखत कि केहू दोसरो के नवाजे जोग माने के जुर्रत करे केहू. खादी विभाग के कलेण्डर प मोदी के फोटो से खादी के जतना प्रचार हो गइल ओतना कबो गाँधीओ के फोटो से ना भइल रहे.\nओने एगो कश्मिरी लइकी जायरा वसीम के बड़ाई कश्मीर के अलगाववादियन के पक्षधर लोग से बरदाश्त ना भइल. ओह लइकी के अतना परेशाल क दीहल गइल कि ओकरा माफी माँगे पड़ गइल. कश्मीरी अलगाववादियन के मंजूर नइखे कि कि कवनो जायरा वसीम कश्मीर के नवहियन खातिर नमूना बना के परोसल जाव. काहे कि एक बेर अइसन हो गइल त फेर ढेला मारे वाला नवहियन के बिटोरल सम्भव ना हो पाई.\nबाप बेटा के नौटंकी में चाचा के घूरा प फेंकत साइकिल प सवार हो गइलन अखिलेश. बाकि अबहीं ले संशय बा कि एह नौटंकी के के शामिल रहल. पाँच बरीस के सगरी दोष चाचा का कपारे डाल भतीजा के इमेज के अतना शानदार डेंटिंग-पेंटिंग करा लेबे वाला रणनीतिकार सचहूं सराहे जोग बाड़न. अमेरिका से आइल एह रणनीतिकार के लोहा त प्रशांतो किशोर मान लिहले होखींहे. अब कांग्रेस आ सपा दूनू के युवराजन के जुगल जोड़ी यूपी में गठबन्हन क के सरकार बनावे के कोशिश करीहें. अखिलेशो के मालूम बा आ राहुलो के कि अलगा अलगा चुनाव लड़ला से भाजपा के जीत आसान हो जाई. बिहार के उदाहरण एह लोग का सोझा बा.\nराहुल जब जब विदेश से लवटेलें तब तब उनुकर जोश कुछ दिन ले देखल बनेला. अलग बाति बा कि उनुकर बैटरी एहिजा चार्ज ना हो पावे आ गँवे-गँवे डिस्चार्ज हो जालें. पता ना पावर बैंक ले के काहे ना आवसु कि एहिजे बैटरी चार्ज हो जाइल करे. आ कि ले के आइल त रहलें बाकि कुर्ता के फाटल जेब से कहीं गिर गइल. बहुते सवाल बा, जवाब के इन्तजार बा.\nफगुआ आवे में देरी बा, वसन्त पंचमीओ नइखे बीतल अबहीं. शायद एही से बुढ़उवन के घर से निकालल नइखे जात, उलुटे स्वागत कइल जा रहल बा. कांग्रेस के बुढ़उवन के जवानी वाला जोश भाजपो में देखे के मिल जाव शायद एही चलते भाजपा एनडी तिवारी के अपना खेमा में ले लिहलसि. अब कांग्रेस के दिग्गी राजा का मुकाबिल शीलाजीत बुढ़वा भाजपो का लगे हो गइल. बस उनुका के फेरू कवनो राजभवन में मत भेज देव अतने मनावल जाव.\nजबरा मारबो करी आ रोवहूं ना दी : बाति के बतंगड़ – 22\nधरती के सबले बेईमान प्राणि : बाति के बतंगड़ – 24


Bhojpuri Actors who win hearts with his acting as Villains know about him Bhojpuri Spl: सुशील सिंह से लेके अनूप अरोड़ा तक, फिलिम में अपना खलनायकी से जीत लेलें दिल – News18 Hindi\nBhojpuri Spl: सुशील सिंह से लेके अनूप अरोड़ा तक, फिलिम में अपना खलनायकी से जीत लेलें दिल\nभोजपुरी फिलिम में अवधेश मिश्रा (Awadhesh Mishra) आ संजय पाण्डेय (Sanjay Pandey) के अलावा अनूप (Anoop Arora) अरोड़ा अउर सुशील सिंह (Sushil Singh) भी अपना खलनायकी से दिल जीत लेलें. लोग इनका दमदार एक्टिंग के फैन हो जाला.\nLast Updated : February 10, 2021, 16:05 IST\nभोजपुरी सिनेमा लगभग 60 साल के हो गइल. कहल जाला कि साठा प पाठा. फिलिम पाठा भइल चाहे ना, विलेन पाठा हो गइलें. दाम त ना लेकिन ट्रीटमेंट उनका हीरो के समानांतर मिलल शुरू भइल बा. शुरूआती 40 साल जवना में रामायण तिवारी, कुंदन, हरी शुक्ला, कन्हैया लाल, राम सिंह, ब्रजकिशोर, विजय खरे, गिरीश शर्मा आ उदय श्रीवास्तव आ महिला खलनायकन में लीला मिश्रा, शुभा खोटे आदि सक्रिय रहे लोग तब अइसन बात ना रहे. लेकिन आजकल त एंटी हीरो खातिर भी किरदार गढ़ल जाता. तब एंटी हीरो खाली नफ़रत के पात्र रहे. अब त समाज में एतना ना फ्रस्ट्रेशन आ डिप्रेशन बढ़ल बा कि ओकरा खातिर सहानुभूति भी पैदा कइल जाता. पुरनका दौर के विलेन के साथ हीं साथ हम नयका दौर के दू गो महाखलनायक अवधेश मिश्रा आ संजय पाण्डेय के कहानी बता चुकल बानी. आज दू गो अउर अद्भुत कलाकार के कहानी पढ़ीं जे बतौर विलेन नाम कमइले बाड़न.\nभोजपुरी के पहिला टीवी सीरियल के हीरो बाद में काहे बन गइलें एंटी हीरो\nहिंदी से भोजपुरी में आवे वाला कलाकार में अनूप अरोड़ा के नाम प्रमुख बा. अनूप अरोड़ा वाराणसी से थिएटर शुरू कइलें आ मुंबई जा के फिल्म लाइन में प्रयास करे लगलें. कईगो हिंदी फिल्म में छोट मोट काम कइला के बाद उनके नाना पाटेकर के हिंदी फिलिम ‘आज’ में बढ़िया रोल मिल गइल. 1997 से उ भोजपुरी में काम करे लगलें. अनूप अरोड़ा तब पटना दूरदर्शन से प्रसारित होखे वाला भोजपुरी के पहिला सीरियल ‘साँची पिरितिया’ में मुख्य किरदार कइलें. ओकरा बाद उ लगातार भोजपुरी फिलिम में खूब काम कइलें. उनकरा किरदारन में अधिकतर भूमिका हीरो-हीरोइन के पिता के ही रहल बा, लेकिन जब-जब उ ग्रे शेड के किरदार कइलें बाडें उ लाजवाब रहल बा. अनूप अरोड़ा 2003 में आइल फिलिम ‘कन्यादान’ में भी रहले. उ ‘साजन चले ससुराल’, ‘साजन चले ससुराल 2’,‘प्यार झुकता नहीं’, ‘निरहुआ चलल ससुराल’ में खलपात्र निभवले बाड़न. ‘साजन चले ससुराल’ खेसारीलाल के पहिला फिल्म रहल अउरी एह फिलिम में उ हीरोइन के अड़ियल अउर खलनायक पिता के रोल कइलें आ एह फिल्म के सीक्वल में भी ओइसने चरित्र निभवले.\n‘निरहुआ चलल ससुराल’ में उनकर तिवारी के कैरेक्टर खासा लोकप्रिय भइल. ‘इंसाफ’ फिल्म में उनकर एगो ढोंगी अउरी धूर्त पंडित के रोल जवन करिया कपड़ा में रहsता, लाजबाब बा. बकौल अनूप अरोड़ा, हम तीनों सुपरस्टार मनोज तिवारी, रवि किशन अउरी निरहुआ के फिलिम ‘गंगा जमुना सरस्वती’ में पाखी हेगड़े के पिता के रोल कइनी जे ग्रे शेड वाला रहल. बेताब में हमार गूंगा के रोल आज भी यूट्यूब पर खूब देखल जाला. खेसारीलाल के ‘हीरो न. 1’ में हम मुनीम के रोल कइनी जे नकारात्मक त रहल, लेकिन हंसावत भी रहे. ‘बंधन’ फिलिम में हमार चरित्र लकवाग्रस्त रहल, एह वजह से पूरा सीन में हमके मुंह टेढ़ करके संवाद बोले के पड़ल, ई रोल हमरा खातिर चुनौतीपूर्ण रहल. निरहुआ के फिल्म बेटा में हमार रोल हमरा दिल के सबसे करीब बा अउरी सभे लोग ओकरा के खूब पसंद कइलस. अनूप अरोड़ा भोजपुरी में खलनायकन के मिलल ट्रीटमेंट से संतुष्ट बाड़न.\n‘निरहुआ रिक्शावाला’ से सुशील सिंह घर-घर में जानल गइलें जब भोजपुरी सिनेमा आपन नया सवेरा देखत रहे तब 2003 में एगो फिलिम आइल कन्यादान. फिलिम के मुख्य किरदार में 90 के दशक के हीरो कुणाल अउरी भोजपुरी में आपन करियर लगभग शुरु करत रविकिशन रहलें. फिलिम में एगो खलनायक भी पहिला बार पर्दा पर आइल रहलें जे बाद में भोजपुरी फिलिमन के बड़ नाम साबित भइलें. फिल्म में रविकिशन के लालची भाई के रोल वाराणसी के सुशील सिंह कइलें रहले. सुशील सिंह वाराणसी के उदय प्रताप कॉलेज से बीएससी में डिग्री लिहलें, साथ में थियेटर भी चलत रहल. ओकरा बाद उ फिल्मन में आपन किस्मत आजमावल शुरु कइ दिहले. ‘कन्यादान’ उनकर पहिला फिलिम रहे. सुशील के अगिला फिल्म ‘हो गइल बा प्यार ओढ़निया वाली से’ रहे जवन निरहुआ के करियर के बड़ फिल्म रहे. ओकरा बाद आइल फिल्म ‘निरहुआ रिक्शावाला’ जवना से कई गो कलाकार भोजपुरी सिनेमा अउरी दर्शक के दिल में स्थापित भइलें. दिनेश लाल यादव भी एही फिल्म के बाद निरहुआ बनलें. सुशील सिंह भी एही फिल्म से घर-घर में जानल गइलें. फिल्म कई गो सिनेमाघरन में एक साल तक चलल. सुशील सिंह के किरदार एगो अड़ियल विधायक भाई के रहे जे आपन बहिन के शादी एगो रिक्शावाला से नइखे होखे देबे चाहत.\nइहवां भी उहे हिंदी फिल्म के फार्मूला काम आइल जेकरा में एगो गरीब आदमी अपना लोगन के मसीहा बनेला अउरी सिस्टम आ दबंग लोग से लड़ीके आपन हक छीन लेला. ऊ सुशील सिंह ही रहलें जिनकर वीभत्स छवि से निरहुआ के हीरो के रूप में स्थापित होखे के स्कोप मिलल. सुशील सिंह आपन अगिला फिल्म ‘श्रीमान ड्राईवर बाबू’ में एगो बहीर अउरी मजाकिया बस ट्रांसपोर्ट के मालिक के रोल कइलें जे समय पड़ला पर आपन कमीना रुप देखावेला. ई किरदार भी बेहतरीन रहे. मुन्ना बजरंगी में एगो सकारात्मक चरित्र निभवला के बाद सुशील सिंह के बढ़िया रोल ऑफर होखे लागल. एगो इंटरव्यू के दौरान सुशील सिंह बतवलन कि उनका पर भोजपुरी के विलेन के मोलम्मा चढ़े लागल आ जवन रोल मिले उ एके टाइप के होखे. मेहनताना भी कुछ खास ना मिले. एहसे उनके आपन रणनीति बदले के पड़ल.\nउ टीवी सीरियल के तरफ रुख कर लेहलें अउरी लगभग चार साल तक कलर्स के शो भाग्य-विधाता कइलें. एह बीच भोजपुरी में नया निर्माता- निर्देशक अउरी लेखक भी आ गइलें, फेर उनके नीमन रोल मिले लागल आ उ फेर से फिलिम में आ गइलें. सुशील सिंह प्रतिज्ञा2फिलिम कइलें जे में उनके किरदार मलखान काफी खूंखार अउरी हीरों से भी मजबूत रहे. कहानी में उनके काफी स्पेस मिलल. फेर निरहुआ के साथ ‘मोकामा0किलोमीटर’ कइलें. ई एगो प्रयोगात्मक फिल्म रहे अउरी मोकामा में व्याप्त अपराध जगत के कहानी रहे. उनकर किरदार छोटे सरकार के रहल जवन साँच घटना से लिहल गइल रहे. ई सुशील सिंह के अब तक के सबसे पसंदीदा किरदार भी ह. एके लेखा रोल बार-बार कइला से सुशील सिंह के भीतर के कलाकार खुल के निकल के ना आवत रहे. कलाकार के ओकर कला के विविधता जिंदा राखेला. एह से सुशील सिंह के एगो मौका के इंतजार रहे आ उ मौका जल्दिए मिल गइल. बकौल सुशील सिंह, ‘जिगर में हमार रोल सकारात्मक रहे, जे में एगो भाई अपना बहिन के बहुते प्यार करsता. उ ओकरा खुशी खातिर जान भी देबे के तैयार बा. हम फिलिम में हीरो के बराबर विलेन के मिल रहल स्थान से खुश बानी.’\nBhojpuri Bhojpuri News Sanjay Pandey Sushil Singh भोजपुरी


महाराजगंज – टटका खबर\n(बुध, 8 अप्रैल के खबर) यमन से भारत के लोग के सही सलामत बचा निकाले के दौर बियफहु का दिने जारी रही. एह बीच सुने में आवत बा कि एगो गिरोह एगो भारतीय के बन्हक बना लिहले बा. 140 गो नर्सन के निहोरा मानत एक दिन के समय अउर दिहल गइल बा. भारत के एह\nजौनपुर जिला के महाराजगंज इलाका के कोबा गांव मे शुका का साँझ मछली मरला का बाद तालाब मे नहात घरी दू गो बच्चा डूब गइल जवना से ओकनी के मौत हो गइल. साथे नहात तीन गो दोसर बच्चा बाच गइले. पुलिस बतावत बिया कि राज कुमार के दस साल के बेटा सनी, बसहराकलां के महेन्द्र\nरंजिश का चलते आजमगढ़ में एगो नवही के गोली मारल गइल\nआजमगढ जिला के महाराजगंज इलाका के तर्कवारा गाँव में शनिचर का देर रात कुछ अज्ञात हमलावर घर मे घुस के एगो बाइस साल के नवही देवनाथ के गोली मार के हत्या कर दिहले. पुलिस मामिला दर्ज कर के तहकीकात में लागल बिया. (वार्ता)\nअतवार के साँझ महाराजगंज के सांसद प्रभुनाथ सिंह के काफिला दाउदपुर इलाका के जैतपुर गांव में चैम्पियन पहलवान रहल सीताराम सिंह के सराध में शामिल होखे जात रहुवे. दाउदपुर टीसन के पछिमारा समपार गेट खुलल मिलल त काफिला आगे बढ़ गइल बाकिर एही बीच सिवान का ओर से बाघ एक्सप्रेस धड़धड़ात आवत रहुवे. संजोग नीमन\nनारायणी नदी के तेज धार से कटान तेज\nनेपाल के बाल्मीकि नगर से छोड़ल पानी से महाराजगंज में नारायणी नदी के धार तेज हो गइल बा आ एकरा चलते स्परन पर दबाव बढ़ गइल बा. बंधा के जर्जर हालत का चलते प्रशासन सकपकाइल बा कि का जाने कब कहवाँ से बंधा टूट जाव. जिला में राप्ती आ रोहिन नदियनो के पानी उफान पर\nमहाराजगंज में नहर के बांध टूटल\nसिवान जिला के महाराजगंज में बुध का रात में जरती माई के मंदिर का नियरा नहर के बांध टूट गइल जवना चलते अगल बगल का खेतन में बाढ़ के पानी पसर गइल. बाँध टूटला के जानकारी मिलते इंदौली आ रामापाली के लोग ओकर मरम्मत करे के कोशिश कइल बाकिर नाकाम रहल लोग. एह बीच प्रशासन\nमहाराजगंज के मौनिया बाबा मेला में आर्केस्ट्रा ना बाजी\nमंगल का दिने भइल बइठक में तय भइल बा कि मेला में आर्केस्ट्रा ना बजावल जाई. देवी जागरण में कलाकार खाली भक्ति गीत गइहें. जवना अखाड़ा में एह निर्देश के पालन ना होखी ओह अखाड़ा के दड दिहल जाई.\nमहाराजगंज लोकसभा सीट पर भइल उपचुनाव में राजद उम्मीदवार प्रभुनाथ सिंह अपना मुकाबिले चुनाव लड़े आइल बिहार के मंत्री पी के शाही के लगभग एक लाख सैंतीस हजार वोट से हरा दिहलें. एह चुनाव के नीतीश कुमार अपना नाक के लड़ाई बनवले रहलें बाकिर सफलता हाथे ना लागल. कांग्रेस के उम्मीदवार जितेन्द्र स्वामी कवनो तरह\nमहाराजगंज से राजद के प्रभुनाथ सिंह आगे\nमहाराजगंज लोकसभा सीट से उपचुनाव में राजद के प्रभुनाथ सिंह जीत का हिसाब से आगे हो गइल बाड़ें आ जदयू उम्मीदवार पी के शाही आपन हार सकार लेले बाड़ें. अबहीं अंतिम परिणाम सामने नइखे आइल. गुजरात से दूनु लोकसभा आ चारो विधानसभा सीट पर भाजपा निर्णायक बढ़त बना लिहले बिया, पश्चिम बंगाल के हावड़ा लोकसभा\nमहाराजगंज के रिजल्ट चउँकावे वाला होखी\nबाजार सर्वेक्षण करे वाली एगो संस्था टुडेचाणक्या अपना एक्जिट पोल से अनुमान लगवले बिया कि महाराजगंज के चुनाव परिणाम चउँकावे वाला होखी. वइसे एहिजा के मतगणना काल्हु बुध का दिने होखे वाला बा आ दुपहरिया से पहिले रिजल्ट आ जाए के उमेद बा.\nमहाराजगंज उपचुनाव में ४७ फीसदी वोटिंग\nमहाराजगंज संसदीय सीट के उपचुनाव में काल्हु सैंतालिस फीसदी वोट पड़े के खबर बा. पिछला बेर साल २००९ का चुनाव में पड़ल वोट से ई तनिके ज्यादा बा. पिछला बेर ४५.६८ फीसदी वोट पड़ल रहे. एहसे पता चलत बा कि राजनीतिक गोलन के तमाम कोशिश का बावजूद वोटरन में उछाह ना आ पावल. काल्हु २६\nमहाराजगंज से राजद सांसद उमाशंकर सिंह का निधन का बाद होखत लोकसभा सीट के उपचुनाव ला आजु वोट डलात बा. राजद एहिजा से उमाशंकर सिंह के धुर विरोधी रहल आ जदयू से राजद में आइल प्रभुना्थ सिंह के उम्मीदवार बनवले बिया जबकि उमाशंकर सिंह के बेटा जितेन्द्र स्वामी कांग्रेस का टिकट पर चुनाव लड़त बाड़ें.\nमहाराजगंज उपचुनाव के प्रचार आजु थथम जाई\nमहाराजगंज लोकसभा सीट पर होखे वाला चुनाव ला प्रचार आजु साँझ पाँच बजे से थथम जाई. एके साल खातिर होखत एह चुनाव के नीतीश कुमार आ लालू प्रसाद के नाक के सवाल बना दिहल गइल बा. दुनु तरफ से जीत खातिर हर दाँव खेले के तइयारी बा. बीच में कांग्रेसो आपन पूरा जोर लगवले बिया\nमहाराजगंज उपचुनाव ले के पन्द्रहजने जिलाबदर\nमहाराजगंज लोकसभा उपचुनाव शांति आ बिना पक्षपात करावे ला जिला प्रशासन पन्द्रह लोग के जिलाबदर कर दिहले बा. आ सैंतीस जने के अपना थाना में सबेरे साँझ हाजिरी लगावे के आदेश दिहले बा. जिलाबदर होखे वालन में घुरापाली के राकेश सिंह भुअरा, बेलदारी गांव के खेलाड़ी राय, कोपा टंड़वा के कन्हैया सिंह, जानकी नगर कोपा


प्रयोगकर्ता वार्ता:Florstein - विकिपीडिया\nस्वागतम्! नमस्कार Florstein जी, भोजपुरी विकिपीडिया पर राउर बहुत स्वागत बा!\nFlorstein जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 27,860 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n--सरोज(Saroj) (कुरा गर्ने) ०९:३१, ८ दिसम्बर २०१४ (UTC)\n"https://bh.wikipedia.org/w/index.php?title=प्रयोगकर्ता_वार्ता:Florstein&oldid=625964" से लिहल गइल\nLast edited on 24 सितंबर 2018, at 05:10\nएह पन्ना पर आखिरी बेर संपादन 24 सितंबर 2018 के 05:10 बजे भइल रहल।


टटका खबर, 28 जनवरी 2018, अतवार – टटका खबर\nइलाहाबाद में बोलावल राष्ट्रीय स्वंयसेवक संघ के संगठन विद्या भारती के शिविर के संबोधित करत यूपी के मुख्यमंत्री योगी आदित्यनाथ जी कहनी कि यूपी के सगरी साठो हजार ग्रामपंचायतन में औरतन के बढ़न्ती करावे वाली योजनन के लागू करावल जाई. कहनी कि लड़िका आ लड़िकी में भेदभाव परिवारे से शुरु होला आ एही से समाज में बुराई घर करेले. एकरा के खतम करे ला लड़िकियन आ ओरतन के बढ़न्ती पर जोर दीहल जरुरी बावे.\nयूपी के सगरी सरकारी स्कूलन में बातली के कनेक्शन देबे पर काम शुरु हो गइल बा. सरकार वइसन सगरी स्कूलन के सूची मँगवले बिया जहाँ अबहीं बिजली के कनेक्शन नइखे.\nयूपी के कासगंज में 26 जनवरी का दिने निकालल विद्यार्थी परिषद के तिरंगा यात्रा पर पाकिस्तान जिन्दाबाद बोलत हमला भइला का बाद चन्दन गुप्ता के गोली लगला से मौत हो गइल. एकरा बाद बिगड़ल हालात पर प्रशासन अब काबू पा लिहले बावे. गोली चलावे वाला बदमाश राशिद का घर से कई गो देशी बम बरामद भइल बा बाकिर ऊ कहीं भाग के जा लुकाइल बा. ओकर तलाश कइल जा रहल बा. एह बीच कई दर्जन बवालियन के गिरफ्तारो कइल गइल बा.\nजदयू के प्रदेश कार्यकारिणी के बइठक आजु पटना में नीतीश कुमार का अध्यक्षता में भइल जवना का बाद प्रदेश अध्यक्ष वशिष्ठ नारायण सिंह कहलें कि राज्य में अबहीं चुनाव करावे के कवनो विचार नइखे. लोग पाँच बरीस ला नीतीश कुमार के मुख्यमंत्री बनवले राखे ला भोट दिहले रहलें आ एहमें कवनो बदलाव नइखे आइल.\nभोजपुरी गायक भरत शर्मा के फर्जीवाड़ा करे का आरोप में शनीचर का दिने धनबाद के एगो अदालत से दू बरीस जेल आ दस हजार रुपिया जुर्माना के सजा सुनावल गइल. भरत शर्मा पर टीडीएस के गलत भुगतान लेबे के मामिला में ई सजा सुनावल गइल बा. बाद में भरत शर्मा के जमानत पर रिहो कर दीहल गइल. अब ऊ आगे उपर के अदालत में अपील करीहें.


बनारस के कचौड़ी जलेबी पर फिदा भइली सीमा सिंह – Anjoria\nसिनेमा भोजपुरी के डांसिंग क्वीन सीमा सिंह अपना डांस का जलवा से बनारस के लोगन के झुमा अइली. पिछला दिने सीमा सिंह भोजपुरी फिल्म ‘सौगंध गंगा मईया की’ खातिर एगो आयटम नंबर के शूटिंग करे बनारस गइल रही. ओहिजा एगो कमाल के आयटम नंबर शूट करवली आ अपना व्यस्तता का चलते अपना गृहनगर इलाहाबाद ना जा के सीधे मुंबई लवटि अइली अपना अगिला फिलिम के शूटिंग खातिर. जबकि बनारस से मात्र कुछ घंटा लागेला इलाहाबाद जाये में.\nआपन बनारस यात्रा लाजवाब बतावत सीमा सिंह कहली कि बनारस मस्त मौला शहर ह. बनारस के कचौड़ी जलेबी खा के सीमा सिंह कहली कि अइसन कचौड़ी जलेबी आजु ले ना खइले रही.\nसीमा सिंह के एक झलक पावे खातिर लोग के भारी भीड़ जुट जात रहुवे. एह दौरान ऊ बनारस के मंदिरों में दर्शन खातिर गइली. अपना प्रशंसकन के आटोग्राफ दिहली, पत्रकारन के इंटरव्यू, आ लोकल कलाकारन से भेंट कइली.\nभोजपुरी के अस्सी फीसदी फिलिमन में सीमा सिंह के आयटम नंबर जरूर रहेला. छोटका परदा के रियलटी शो ‘नाच नचईया धूम मचईया’ के विजेतो बनली सीमा सिंह. पिछला साल डांसिंग क्वीन के खिताब जीतली.


टटका खबर, बुध, २८ जुलाई – Anjoria\nJul 28, 2010 टटका खबर, भोजपुरी समाचार\nपाकिस्तानी एयरलाइन्स के जहाज दुर्घटनाग्रस्त\nपाकिस्तानी एयरलाइन एयरब्लू के एयर बस ३२१ कराची से डेढ़ सौ सवारी ले के उड़ल आ इस्लामाबाद चहुँपे का पहिले खराब मौसम का चलते दुर्घटनाग्रस्त हो गइल बा. दुर्घटना दू गो पहाड़ का बीच भइल बा जहवाँ राहत कार्य चलावे में दिक्कत हो रहल बा. कहल गइल बा कि केहू के बाचे के उमेद नइखे. एक सौ आदमी के लाश मिल चुकल बा. पाकिस्तान में पिछला चार साल में ई पहिला हवाई दुर्घटना ह. इस्लामाबाद हवाई अड्डा पर अपना सगा संबंधी के इन्तजार में खड़ा लोग के ई खबर सुन के ठकुआ मार दिहलसि. पाकिस्तान में एक दिन के शोक के एलान कर दिहल गइल बा.\nपिछड़ा वर्ग का कोटा से मुसलमानन के आरक्षण देबे में सरकार लागल बिया\nकेन्द्र सरकार में अल्पसंख्यक मामिलन के मंत्री सलमान खुर्शीद कहले बाड़न कि केन्द्र सरकार कोशिश में लागल बिया कि अन्य पिछड़ा वर्ग के दिहल जाये वाला आरक्षण में से मुसलमान उम्मीदवारन के आरक्षण दे दिहल जाव. सरकार मुसलमान वर्ग खातिर दस फीसदी आ दोसरा अल्पसंख्यकन खातिर पाँच फीसदी आरक्षण दिहल चाहत बिया. अब चूंकि आरक्षण के सीमा पचास फीसदी से उपर ना जा सके से स्वाभाविक रुप से बाकी लोग के हिस्सा कट के ई आरक्षण दिआ पाई. सामान्य वर्ग के उम्मीदवारन के कवनो अन्तर नइखे पड़े वाला. देखे लायक होखी कि ओह लोग के राजनीति कइसे चलत बा जे पिछड़ा आ अल्पसंख्यक दुनु के अपना पाला में राखल चाहत बाड़े.\nहरियर सब्जी नपुंसक बना सकेले भा नर्वस ब्रेकडाउन करा सकेले\nकुछ कुछ अइसने बाति केन्द्रीय स्वास्थ्य मंत्रालय अपना रपट में कहले बा. बतावल गइल बा कि लौकी, टमाटर, बै्गन, गोभी वगैरह सब्जियन के ढेर दिन ले ताजा बनवले राखे खातिर आ ओकर पैदावार जल्दी आ बेसी पावे खातिर बेइमान किसान नुकसानदेह रसायन के जम के इस्तेमाल कर रहल बाड़े. सबले बेसी दुरुपयोग आक्सीटोसिन के हो रहल बा जवन कि दवाईओ का दूकान पर डाक्टरे का पर्ची पर मिले के चाहीं बाकिर परचूनो का दुकान पर खुलेआम बिकात बा. शायद मंत्रालय बतावल चाहत बा कि स्वस्थ रहे के बा त हरियर सब्जी खाइल बन्द कर दीं.\nपिछला चार साल से बिहार के सगरी मेडिकल रजिस्ट्रेशन फर्जी\nदिये तर अन्हार वाला कहाउत सही साबित करत पता चलल बा कि बिहार काउन्सिल आफ मेडिकल रजिस्ट्रेशन के रजिस्ट्रार अपना पद से चार साल पहिले हटावल गइला का बावजूद काम करत बाड़न आ उनके दस्तखत से एह बीच सगरी रजिस्ट्रेशन होखत आइल बा. एह तरह से ई सब फर्जी करार दिहल जा सकेला. अब मामिला के जाँच शुरु भइल बा आ काउन्सिल के अध्यक्ष डा॰नरेन्द्र प्रसाद पर गाज गिर सकेला जे ओह रजिस्ट्रार के काम करत रहे दिहलन. अब रजिस्ट्रार डा॰सूर्य भूषण का खिलाफ केस दर्ज कर लिहल गइल बा.\nअयोध्या मामिला में हाई कोर्ट सुलह समझौता करावे में लागल\nअयोध्या के विवादित जगह के मिल्कियत के मुकदमा के सुनवाई पूरा कर चुकल हाई कोर्ट आपन फैसला ना सुनवलसि आ अब सुलह समझौता करावे में लागल बा. तीन जजन के बेंच दुनु पक्ष के वकीलन के अलगा अलगा बोला के बाति कइलसि आ सुलह समझौता के रास्ता खोजे के सलाह दिहलसि. कहलसि कि समझौता के गुंजाइश लउकत होखो त कोर्ट का सामने ले आवल जाय.\nसूचना मंगला पर होमगार्ड जवान के जान गइल\nबहराइच में एगो होमगार्ड जवान के एह चलते मार दिहल गइल कि ऊ सूचना का अधिकार का तहत अपना गाँव के प्रधान के करावल काम आ सरकार से मिलल फण्ड के जानकारी मँगले रहुवे. पुलिस के कहनाम बा कि ई जमीन का झगड़ा का चलते भइल बा जवन पिछला चालीस साल से चलल आवत बा. प्रधानपति आ चार गो दोसरा जेन के एह मामिला में गिरफ्तार कर लिहल गइल बा.\nशिक्षा के व्यवसायीकरण का खिलाफ विद्यार्थी परिषद के आन्दोलन\nआरएसएस के आनुसांगिक छात्र संगठन अखिल भारतीय विद्यार्थी परिषद, जवना के कुछ लोग गलतफहमी में भाजपा के छात्र संगठन कह देलें, शिक्षा के व्यवसायीकरण का खिलाफ देश भर में आन्दोलन चलावे के फैसला लिहले बा. ई फैसला आजु बुध का दिने लखनऊ में आयोजित एगो बईठक में लिहल गइल जवना में देश भर से आइल एबीवीपी के पदाधिकारी शामिल भइले.\nयूपी का शिक्षा माफिया के डाँड़ तूड़े ला डेढ़ सौ इन्टर कालेज के मान्यता रदद\nयूपी के माध्यमिक शिक्षा मंत्री रंगनाथ मिश्रा कहले बाड़न कि मानक विहीन मकान में चलावल जा रहल डेढ़ सौ इन्टर कॉलेजन के मान्यता रद्द कर दिहल गइल बा. इहो कहलन कि माध्यमिक स्कूलो के मान्यता पूरा जाँच पड़ताल कइला का बादे दिहल जा रहल बा. सगरी मान्यता बोर्ड का संस्तुति पर हो रहल बा आ एह मामिला में गड़बड़ी के शिकायत करे वाला विपक्ष राजनीति कर रहल बा.\nलोकसभा स्पीकर स्थगन प्रस्ताव नामंजूर कर दिहली\nलोकसभा स्पीकर मीरा कुमार महँगाई का मुद्दा पर विपक्ष के कार्य स्थगन प्रस्ताव नामंजूर कर दिहली. उनकर मानल बा कि महँगाई में सरकार आपन कवनो संवैधानिक दायित्व पूरा करे में विफल नइखे रहल. कहली कि एह पर दोसरो तरीका से बहस हो सकेला. बाकिर विपक्ष एह बाति से सहमत ना भइल आ ओकरा हंगामा का चलते आजुओ संसद के दुनु सदन में कवनो काम काज ना हो सकल. विपक्ष अपना बात पर अड़ल बा बाकिर ओकरा एकता में सेन्हो लाग गइल बा. सपा कहले बिया कि ऊ कवनो सूरत में भाजपा का साथे वोट ना दे सके. ओने लालूओ कहले बाड़न कि ऊ आपन रास्ता खुदे तय करीहें. भाजपा के आरोप बा कि कुछ लोग सीबीआई का मुकदमा का डर से सरकार के विरोध नइखे करत.\nश्रीलंका का साथ हो रहल दुसरका टेस्ट का तीसरका दिने खेल खतम होखे तक भारत चार विकेट का नुकसान पर ३८२ रन बना लिहले रहुवे. सचिन ते्दुलकर १०८ रन बना के आ सुरेश रैना ६६ रन बना के क्रीज पर मौजूद बा लोग. बीच में बुझाइल रहे जइसे भारत लड़खड़ा गइल बा. सचिन तेंदुलकर आज आपन ४८ वाँ शतक लगवलें.\nमुंबई हाई कोर्ट मुंबई हॉकी एसोसिएशन का अपील पर हॉकी इण्डिया के चुनाव पर तीन हफ्ता तक के रोकला दिहले बिया. मुंबई हॉकी एसोसिएशन के आरोप बा कि कोर्ट का आदेश का बावजूद हॉकी इण्डिया ओकरा के मान्यता नइखे दिहले.\nअर्जेन्टिना फुटबाल संघ अपना राष्ट्रीय टीम का कोच पद से डिएगो माराडोना के बर्खास्त कर दिहले बिया.


का हो गइल ई देस के भगवान ! – Anjoria\nApr 6, 2011 घोटाला, नेता, भोजपुरी, लस्टम पस्टम\nएकदिन एगो नेताजी अपने दुलरुआ बेटा से पूछले – बाबू रे, तें आगे जा के का बने के चाहऽतारऽ ? माने कि जिनिगी में आगे जा के का करे के इरादा बा ?\nउनुकर बेटा टप दे कहलसि – बाबूजी, हम त आगा चल के नेता बनब.\nनेता ! खिसिया गइलन नेताजी. कहले – रे तोर दिमाग खराब हो गइल बा का ?\nबेटा कहलसि – नेता होखे खातिर पागल भइल जरुरी बा का ?\nअबही नेताजी कुछ बोलतन कि ओहिजा बइठल नेताजी के मेहरारू कहली – पागले ना, नेता बने खातिर नंगा, लफंगा आ बेढंगा भइल जरुरी बा. एतना कहला का बाद महतारी अपना बेटा से पूछली – आखिर तूं नेता काहे बनल चाहऽतारऽ ?\nबेटा कहलसि – जब होस भइल तबसे आज ले देखले बानी कि इहे एगो काम अइसन बा जेहमें ना जियादा पढ़े के पड़ेला आ ना जियादा मेहनत, लेकिन लोग सलाम करेला आ रुपिया झरत रहेला.\nमाई खिसिया के कहली – का तूं नइखऽ जानत कि हर विभाग में भ्रष्टाचार बढ़ल जात बा आ महँगाई संगे संग बढ़त बा. नेता आ अफसर लगातार भ्रष्ट भइल जा तारे. नेता लोग जनता के दुख कमे करे का जगहा ओकरा के बढ़वले जात बा लोग. बड़का-बड़का अर्थशास्त्री लोग अनर्थशास्त्री जइसन आचरण करत बा लोग. तरह तरह के अपराध में नेता लोग फंसल बा लेकिन तबहुओ केहु में सुधार नइखे आवत. लोग जनता के दुख मेटावे से बेसी आपन कुर्सी बचावे पर ध्यान देत बा लोग.\nबेटा ई बात सुनि के कहलसि – माई तूं त कहेलु कि भगवान के मर्जी के बिना एगो पत्ता ना डोलेला. त का एह स्थिति खातिर भगवान जिम्मेदार नइखन ?\nमाई कहली – बेटा, भगवान ई दुनिया जरुर बनवले. लेकिन ऊ सबका खातिर एगो नियम बनवले. अब जानवरन के देखऽ. गाइ मर जाई पर माँस इत्यादि ना खाई. ओसही शेर जान त्याग दी पर घास ना खाई. जानवर सब त भगवान के बनावल नियम मानेले सन लेकिन एगो आदमिये बा कि ऊ कवनो नियम ना माने. अब जब आपन औलादे नालायक हो जाई त माई-बाप का करी ? छोड़ दी. बस असहीं भगवान सबके छोड़ दिहले. जब अपने वाली करे के बा त करऽ लोगिन आ भुगतऽ लोगिन. लेकिन ई जान ल कि जहिया ई दुनिया बनावे वाला से मुलाकात भइल ओह दिन पूछब कि जवना देश में साधु संत आ महात्मा पैदा लिहल लोग ओही देश में का भइल कि एक से बढ़ के एक घोटालाबाज, भ्रष्टाचारी आ धोखेबाज पैदा लेता लोग ? जे लोग देश के सुनाम का जगहा बदनाम करऽता लोग. हँ जे नेता बनहि के बा त जनता के बीच इज्जत पावे वाला नेता बनऽ.\nमाई के ई बात सुन के बेटा हँसत दोसरा इयोर चलि गइल.


खबर एक नजर में (17 मई 2011) – टटका खबर\nसीआईएससीई के रिजल्ट आजु निकले जा रहल बा\nदेश के गैर सरकारी बाकिर प्रतिष्ठित बोर्ड काउन्सिल फॉर दि इण्डियन स्कूल सर्टिफिकेट एक्जामिनेशन के दसवीं आ बारहवी परीक्षा २०११ के रिजल्ट आजु दुपहरिया तीन बजे से निकले जा रहल बा. नीचे दिहल कवनो वेबसाइट से रिजल्ट देखल जा सकेला …\nएकरा अलावे कुछ दोसरो वेबसाइटन पर ई रिजल्ट मिल सकेला.\nबिहार में बने वाला बिजली में से आधा चाहीं\nमुख्यमंत्री नीतीश कुमार केन्द्र सरकार से कहले बाड़न कि बिहार में स्थापित थर्मल पावर ईकाईयन में बने वाली बिजली में से आधा बिहार के मिले के चाहीं. कहले बाड़न कि केन्द्र सरकार बिहार खातिर सोलह सौ मेगावाट के कोटा तय कइले बिया बाकिर साते सौ मेगावाट दिहल जा रहल बा जवना चलते राज्य में बिजली संकट पैदा हो गइल बा. इहो कहले बाड़न कि अगर केन्द्र अनुमति दे देव त बिहार भूटान के पनबिजली परियोजना में निवेश करे के तइयार बा बशर्ते ओह में से पन्द्रह सौ मेगावाट बिजली बिहार के दिहल जाव.\nपाँच गो एनजीओ कर्मियन पर गबन के मुकदमा\nबिहार सरकार के “मुस्कान परियोजना” में डेढ़ करोड़ रुपिया के हेराफेरी के मामिला में पाँच गो एनजीओ के काम करे वालन पर मुकदमा दर्ज करावल गइल बा. बाल मजदूरी खतम करावे के एह योजना में गबन करे का आरोप में अखिलेश्वर सिंह, अजय कुमार पाण्डेय, ज्ञान प्रकाशम विजेन्द्र तिवारी, आ स्वामी जितेन्द्र के गिरफ्तार कर के जेल भेज दिहल गइल बा.\nकिसान नेता महेन्द्र सिहं टिकैत के अंतिम संस्कार\nकिसान नेता दिवंगत महेन्द्र सिहं टिकैत के अंतिम संस्कार काल्हु सिसौली में कर दिहल गइल. अंतिम संस्कार के समय हरियाणा के मुख्यमंत्री भूपेन्द्र सिंह हुड्डा, सपा के आजम खान, रालोद के अनुराधा चौधरी, आ राष्ट्रीय किसान संघ के डा॰ बी॰ एन॰ सिंह मौजूद रहले. शवयात्रा का शुरु होखे से पहिले भाजपा नेता सूर्य प्रताप शाही आ कलराज मिश्रा समेत अनेके लोग उनका के श्रद्धांजलि दिहल.\nसुब्रत राय के डाक्टरेट के उपाधि\nसहारा इण्डिया के मालिक सुब्रत राय के दरभंगा मिथिला विश्वविद्यालय डी॰लिट्॰ का उपाधि से सम्मानित कइले बा. काल्हु विश्वविद्यालय के दीक्षान्त समारोह मे कुलाधिपति देवानंद कुंवर का हाथे सुब्रत राय के डाक्टरेट के ई उपाधि दिहल गइल. गोरखपुर के सुब्रत राय के बचपन दरभंगा के हसन चौक पर गुजरल रहे जहाँ से उनकर पढ़ाई शूरु भइल रहे. अपना संबोधन में देवानंद कुंवर कहले कि शिक्षा का क्षेत्र में बिहार के एगो अंतर्राष्ट्रीय पहचान बा जहाँ नालन्दा आ विक्रमशिला जइसन विश्वविद्यालय रहली स.\nपोखरा से माँ काली आ शंकर के मूर्ति मिलल\nकोपा थाना के साधपुर बली गाँव में महंथ मेथी भगत का पोखरा से काल्हु अष्टधातु के बनल दू गो मूर्ति निकालल गइल जवना का बारे में सन्देह बा कि मूर्ति चोर कतहीं से चोरा के ले आइल होखीहें आ गाँव का पोखरा में फेंक दिहले होखीहें कि बाद में निकाल के बेच दिहल जाई. पुरनका जमाना के एह मूर्तियन के तस्करी में करोड़ो के दाम मिल जाला. मूर्ति मिलला का बाद से ओहिजा अगल बगल के लोग के भीड़ उमड़ पड़ल बा आ पूजा अर्चना शुरु हो गइल बा.\nप्रयाग बरई उर्फ साधु डकैत गिरफ्तार\nसिसवन पुलिस काल्हु भागर गाँव से कुख्यात डकैत प्रयाग बरई के पकड़ि लिहलसि. प्रयाग अपना के मरल घोषित करवा दिहले रहल आ ओकर मेहरारू अपना देवर से बिआह करके बगल के गाँव पंजवार में रहेले. बिहार आ यूपी के पड़ोसी इलाका के पुलिस ढेर दिन से एकरा ताक में रहुवे. ओने हरिहर छपरा के डकैत लालकिशुन यादव के सहतवार थाना में असलहा का साथे पकड़ि लिहल गइल बा. लालचंद पर पंचायत चुनाव में भीखपुर पंचायत के सरपंच प्रत्याशी विनोद राजभर आ राजन राजभर पर जानलेवा हमला करे के मुकदमा दर्ज बा.\nआजु बुद्ध पूर्णिमा ह\nभगवान बुद्ध के परिनिर्वाण का दिन के समूचा दुनिया के बौद्धधर्मावलम्बी बुद्ध पूर्णिमा का रुप में मनावेले. आजु यूपी में कई जगहन पर कई गो कार्यक्रम आयोजित बा. मुख्यमंत्री मायावती एह मौका पर प्रदेशवासियन के बुद्धपूर्णिमा के शुभ कामना दिहले बाड़ी.


हम नचनियन के मुंह ना लगाईं – कहलन आजम खान – टटका खबर\nहम नचनियन के मुंह ना लगाईं – कहलन आजम खान\nरामपुर,11 मार्च (वार्ता). समाजवादी गोल के फायरब्रांड नेता मोहम्मद आजम खान आजु अपना जमाना के मशहूर अदाकारा आ सांसद रह चुकल जया प्रदा पर घटिया टिप्पणी करत कहलें कि – हम नचनियन के मुंह ना लगाईं.\nआजम खान आजु एहिजा भइल एगो सार्वजनिक कार्यक्रम के दौरान कहलन कि पद्मावत बनल बा. सुननी हँ कि खिलजी के किरदार बहुते खराब बा एहमें. खिलजी के आवे से पहिलहीं पद्मावती एह दुनिया से चल गइल रही बाकिर एगो नाचे वाली महिला हमरा बारे में टिप्पणी कइले बाड़ी. अब रउरे सभे बताईं कि हम नचनियन का मुँहे लागब त सियासत कइसे करब.\nजाने जोग बा कि जयाप्रदा संजय लीला भंसाली के फिलिम पद्मावत देखला का बाद काल्हु कहले रही कि खिलजी के किरदार उनुका के आजम खान के याद करा दिहलसि. याद करा दिहलसि कि कवना तरह ऊ हमरा के चुनाव का दौरान परेशान कइले रहलन.\nआजमे खान ओह घरी बॉलीवुड अभिनेत्री जया प्रदा के रामपुर लेके आइल रहलन. जयाप्रदा साल 2004 आ 2009 में रामपुर से लोकसभा सदस्य रह चुकल बाड़ी. साल 2009 के लोकसभा चुनाव में आजम खान उनुका विरोध में रहलन. तब जयाप्रदा आजम खान पर बहुते आरोप लगवले रही. इहाँ ले कहले रही कि आजम उनुकर फूहड़ फोटो बँटववले बाड़न. साल 2009 में जयाप्रदा जब दूसरकी बेर रामपुर से लोकसभा चुनाव लड़त रही तब आजम खान सपा से बाहर हो गइल रहलें. जयाप्रदा चुनाव जीत गइल रही आ आजम खान से अपना जान के खतरा बतवले रही.\nTags: आजम खान, जया प्रदा, पद्मावत, बॉलीवुड अभिनेत्री\nलाल कपड़ा देख जइसे साँढ़ भड़केला वइसहीं भड़कलन आजम खान\nभड़काऊ भाषण देबे का आरोप प आजम खान आ अमित शाह प रोक


निरहुआ एन्टरप्राइजेज देखा दिहलस यूपी के ताकत – Anjoria\nJun 26, 2010 निरहुआ, भोजपुरी फिल्म\nभोजपुरी सिनेमा के वितरक अबले कहत आवत रहले कि यूपी में भोजपुरी सिनेमा के कवनो बिजनेस नइखे. असल में ऊ निरीह निर्मातन के धोखा देके आपन गोटी लाल करत रहले. यूपी वितरण क्षेत्र के ताकत देखावे खातिर निरहुआ एन्टरप्राइजेज मैदान में उतरल आ अबले ऊ तीन गो फिल्म एह टेरीटरी में वितरित कइले बा. कमाल ई रहल कि तीनो के तीनो पचासवाँ दिन के उपलब्धि हासिल कइली सँ.\nसबसे पहिले निरहुआ एन्टरप्राइजेज प्रेम के रोग भइल के वितरण कइलस. ई फिल्म गोरखपुर बनारस सहित चार जगहा पचासा मनवलसि. फेर रिलीज कइलस सात सहेलियाँ के. इहो फिल्म वइसही सफल रहल आ इहो कई जगहा पचासा लगवलसि. अब रिलीज कइले बा शिवा के आ इहो फिल्म हालही में गोरखपुर में पचासवाँ दिन मनवलसि.\nनिरहुआ के कहनाम बा कि एह तीनो फिल्मन के लगातार मिलल सफलता ओह वितरकन के झूठ साबित कर दिहलस जे कहत रहुवे कि यूपी में भोजपुरी सिनेमा के कवनो व्यवसाय नइखे. असल में ऊ निर्माता का साथे धोखाधड़ी करत रहले आ ओह लोग के हलाल करत रहले. अब निरहुआ के आपन वितरण कंपनी देखा दिहलस कि भोजपुरी सिनेमा के व्यवसाय खातिर यूपी टेरीटरी कवनो दोसरा टेरीटरी से कम नइखे बशर्ते फिल्म के वितरण सुव्यवस्थित ढंग से कइल जाव आ तरीका से प्रचार प्रसार कइल जाव.\nआगा आवे वाला दिन में निरहुआ एन्टरप्राइजेज तू ही मोर बालमा, दिल, आ मृत्युंजय के रिलीज करे वाला बा.\nOne thought on “निरहुआ एन्टरप्राइजेज देखा दिहलस यूपी के ताकत”\nNirhuaa ta kamal kai dehlas.


तोहरा से राजी ना ए बलमुआ – बतंगड़ 56 – Anjoria\nअक्टूबर 16, 2017 तोहरा से राजी ना ए बलमुआ, बतंगड़\nआजु एगो गीत बरबस याद आ गइल – तोहरा से राजी ना ए बलमुआ, तोहरा से राजी ना. हमके नीम्बुआ बिना तरसवले बलमुआ तोहरा से राजी ना. एह प्रेमगीत में नायिका के ओरहनो बा आ प्रेम निवेदनो बा. बाकिर जालिम बलमुआ समुझे तब नू बाति बने. पहिले सुनत रहनी कि अगर कवनो लालसा, वासना, कामना पूरा भइला बिना आदमी के मौत हो जाय त ओकरा प्रेत बने के अनेसा बनि जाला. साथही इहो सुने में आवेला कि कलियुग में आपन सगरी सरग-नरक एहिजे भुगत लेबे पड़ेला.\nएह घरी एह तीनो बाति के नमूना साक्षात देखे के मिल रहल बा. मोदी का दुकान में बहुते लोग मनसा रखले रहुवे कि कवनो ना कवनो काउन्टर सम्हारे ला मिल जाई आ ओहु लोग के रोजी रोजगार बनल रही. बाकिर मोदी एह लोग के लालसा पूरा ना होखे दिहलन आ तबे से एह लोग के रहि-रहि के प्रेत बाधा घेर लेत बा. एह पीड़ित लोगन में शूरबीर से ले के बयानवीर लोग के देखल जा सकेला. खास क के बिहारी सिन्हा आ झारखण्डी सिन्हा के पीड़ा देखे लायक होला, सिन्हा लोग के बात आइल त याद पड़ गइली तारकेश्वरी सिन्हा. अपना राजनीतिक जीवन के आखिरी दौर में ऊ राजनीति के बैरोमीटर बन गइल रही. उनुकर खासियत हो गइल रहल कि एन चुनाव का मौका प पलटी मार जासु आ जीते वाला गोल छोड़ि के हारे वाला गोल में शामिल हो जासु. बाकिर तबहियों उनुका के अपना गोय में शामिल करा लेत रहलें कवनो ना कवनो गोल.\nझारखण्डी सिन्हा के त चुनावो लड़े जोग ना मनले रहल भाजपा तबहियों उनुका भरपूर उमीद रहल कि कवनो ना कवनो मिनिस्टरी मिलिए जाई. बाकिर उनुकर पीड़ा तब अउर बढ़ु गइल जब पता ना कवना कारण चुनाव हारत जेटली के त मौका मिल गइल बाकिर झारखण्डी सिन्हा के ना. रहि-रहि के उनुका बयानन में एह पीड़ा के आह सुनातो रहेला. आ एह लोग के पीड़ा का साथे आपनो कराह मिलावत विपक्षियन के आवाज से गजबे कोलाहल मच जाला. मौका कुमौका अपना खामोशी के तूड़त बिहारीओ सिन्हा आपन बयान फेंकत रहेलें. काहें कि खबर में बनल रहला ला ई जरुरी होला. एह बेचारा के पूरा आस रहल कि भाजपा इनका के आपन एनटीआर भा एमजीआर बना ली आ बिहार के चीफ मिनिस्टरी इनका गोड़ प चढ़ा दी. बाकिर इनका मालूम नइखे कि इनका नाम में आर शामिल नइखे एहसे एनटीआर भा एमजीआर के सपना इनका तबले ना देखे के चाहीं जबले कवनो जोतिषी से सलाह लेके ई आपन नाम नइखन बदलि लेत. आ अब त समयो बीत गइल बा इनका ला. से अब का ओढ़ावेलऽ चदरिया हो चलन का बेरा. चुपचाप नामजप कइल करसु त शायद टिकट भलही मत भेंटाव हो सकेला कि कवनो ठेहा मिल जाव नामजप करत रहे ला.\nजीयते प्रेत योनी मैं घूमत बँड़रात लोगन में एगो अधबूढ़ जवानो शामिल हो गइल बा. जे पुरनका बूढ़ के पद सम्हार लिहले बा. ई पद ह पीएम इन वेटिंग के. ओकरा लालसा पुरावे ला गाय के माँसभोज देबे वाला उनुकर गोल उनुका के मंदिरे मंदिरे घुमावत बा एह घरी. आ उनुका के देखि के गुरुजी के कहल बाति याद आ जात बा कि जहिया हिन्दू एकवट जइहें तहिया जालीदार टोपी पहिर के आ चरखाना के गमछा कान्ह प डाल के इफ्तार करे वाला नाम से हिन्दू बाकिर सुभाव आ रहन से अहिन्दू नेतवो कुरता का उपर से जनेऊ पेन्हल शुरु क दीहें. से एह अधबूढ़ के मंदिरन के परिक्रमा करत देखि के ओतना अचरज नइखे होत जतना ओह मंदिरन के पंडितन के देखि के होत बा जे एगो गैर हिन्दू के बिना संस्कार करवले ओकरा से पूजा करावत बाड़ें. नमाजी का स्टाइल में हवन प बइठे वाला एह अधबूढ़ के रिलीजन का ह से त पता चलो पहिले. अलगा बाति बा कि इनकर असल नाम का ह सेहु आजु ले पता नइखे लाग पावल.\n(अतवार 8 अक्टूबर 2017 का दिने कोलकाता से छपे वाला अखबार समाज्ञा में अँजोर भइल.)


हैदराबाद में मोनालिसा दिल जीत लिहली – Anjoria\nहैदराबाद में मोनालिसा दिल जीत लिहली\nसिनेमा भोजपुरी के हॉट गर्ल मोनालिसा क धमाल पिछला दिने हैदराबाद में देखे के मिलल जब मोनालिसा ‘‘आईओ 2013’’ में परफार्म करे गइल रही. ‘‘आईओ 2013’’ देश भर के चिकित्सकन के सम्मेलन रहल, जवना के आयोजन हाईटेक सिटी, हैदराबाद में कइल गइल रहुवे. एह मौका पर मोनालिसा के एगो डांस परफारमेन्स देबे के रहे. ओहिजा मोनालिसा ने एक से बढ़के एक गाना पर परफार्म कर के ओहिजा मौजूद लोगन के दिल जीत लिहली.\nभोजपुरिया दर्शकन के दिल क धड़कन मोनालिसा एह आयोजन में मौजूद चिकित्सकन के सरहला से गदगदा गइल बाड़ी.\nभोजपुरी दबंग के चेहरा बनली पाखी हेगड़े\nरानी के नयका भूमिका


(शनिचर, 8 अक्टूबर)\nतेलंगाना मुद्दा पर चलत आंदोलन का बीच कांग्रेस एह बाति से इंकार कइले बिया कि ओहिजा राष्ट्रपति शासन लगावल जा सकेला.\nकांग्रसी विधायकन का हंगामा का साथे पंजाब विधानसभा के सत्र खतम भइल.\nएनआईए दिल्ली उच्च न्यायालय का बाहर सात सितम्बर के भइल विस्फोट के मास्टरमाइंड मानल जात किश्तवाड़ के वसीम अकरम मलिक से शनिचर के दिन भर ओकरा से पूछताछ कइलसि.\nपश्चिम बंगाल के मुख्यमंत्री ममता बनर्जी विधायक बन गइला का बाद लोकसभा सदस्यता से इस्तीफा दे दिहली.\nगोवा के अवैध खनन मामिला पर पीएसी के रिपोर्ट लुका के रखे के आरोप सरकार पर लगावत भाजपा आपन रिपोर्ट जारी करे के कहले बिया.\nमहाश्वेता देवी शनिचर का दिने मुख्यमंत्री ममता बनर्जी के उनुकर चुनावी वादा के इयाद करावत नक्सली इलाकन से संयुक्त बल हटा लेबे के कहले बाड़ी. शायद उनुकर तमन्ना बा कि आम आदमी के जान लेबे में नक्सलियन के कवनो बाधा ना होखे.\nहिमाचल प्रदेश मुख्यमंत्री प्रेम कुमार धूमल शनिचर के रेणुका विधानसभा क्षेत्र के दिवंगत विधायक डा़ प्रेम सिंह का घरे जाके शोकाकुल परिवारवालन के सांत्वना दिहले.\nहिसार लोकसभा उपचुनाव में कांग्रेस के एतिहासिक शिकस्त देबे के गोहार लगावल टीम अन्ना आपन जनसभा आ प्रचार शुरू कर दिहलसि.\nजम्मू कश्मीर में दू गो फ्लाई ओवर बनावे खातिर एशियाई विकास बैंक 350 करोड़ रुपिया के करजा दिहल मंजूर कइलसि.\nकेंद्रीय विधि अउर न्याय मंत्री सलमान खुर्शीद के कहना बा कि आरएसएस के कवनो हक नइखे कि ऊ राष्ट्रीय सलाहकार परिषद के वैधता पर सवाल उठावे.\nभारत के निर्वाचन आयुक्त रहल जे. एम. लिंगदोह ने ‘राइट टू रिकॉल’ के समर्थन करत कहले कि चुनावी प्रक्रिया खातिर ई उपयोगी विचार साबित हो सकेला.\nभाजपा के राष्ट्रीय अध्यक्ष नितिन गडकरी के भाषणन के बिटोर ‘विकास के पथ’ के विमोचन शनिचर का दिने सिरी फोर्ट सभागार में एगो कार्यक्रम में मुख्य अतिथि श्री श्री रविशंकर कइले. कार्यक्रम के अध्यक्षता लालकृष्ण आडवाणी कइलन.\nकानून मंत्री खुर्शीद कहले बाड़न कि अन्ना राजनीति मत करसु आ अपना समाज सेवा में लागल रहसु. राजनीति करे खातिर राजनेता मौजूद बाड़न.\nकेंद्रीय ग्रामीण विकास मंत्री जयराम रमेश शनिचर का दिने कहले कि एहपर सोचे के जरूरत बा कि झारखण्ड अमीर राज्य होखला का बावजूद एहिजा के लोग गरीब काहे बा.कहलन कि झारखण्ड केंद्रीय मदद के पूरा इस्तेमाल नइखे कर पावत.\nइंडिया अगेंस्ट करप्शन शनिचर का दिने साफ कहलसि कि भठियरपन का खिलाफ ओकरा लड़ाई के आरएसएस से कवनो संबंध नइखे. बाकिर अगर केहू समर्थन करे त ओकरा के कइसे रोकल जा सकेला.\nटीम अन्ना के अरविंद केजरीवाल के कहना बा कि कांग्रेस के डर बा कि अगर लोकपाल बन गइल त ओकर कई गो मंत्री जेहल चलि जइहें आ एहीसे ऊ लोकपाल के विरोध करत बिया.\nभारतीय वायु सेना देश के राजधानी दिल्ली के वायु रक्षा कवच उपलब्ध करावे खातिर अपना हिंडन वायु ठिकाना पर लड़ाकू विमान तैनात करे के सोचत बिया.\nप्रधानमंत्री अगिला महीना चण्डीगढ़ के सिख स्मारक के उद्घाटन करीहें. एह स्मारक के निर्माण समय सीमा में कई बेर देरी हो चुकल बा.\nपंजाब के मुख्यमंत्री प्रकाश सिंह बादल केंद्र सरकार के निर्धारित गेंहू के नयका समर्थन मूल्य 1,350 रुपिया प्रति क्विंटल के खारिज कर दिहले बाड़न.\nप्रख्यात चित्रकार पाब्लो पिकासो के चोरी गइल दू गो पेंटिंग्स के सर्बिया में होखे पता चलल बा. एह पेंटिंग्स के दाम करोड़ों डॉलर बतावल जात बा.\nआसिफ जरदारी पाकिस्तान के आपदा पीड़ितन खातिर दुनिया भर से मदद माँगत बाड़े.\nअमेरिका के नेवेडा नियंत्रण केंद्र पर एगो जिद्दी कम्प्यूटर वायरस हमला कर दिहले बा. एहिजा से अफगानिस्तान आ दोसरा जगहा युद्ध मिशन खातिर अमेरिकी सैन्य ड्रोन विमान भेजल जाला.\nनोबेल पुरस्कार विजेता अर्थशास्त्री अमर्त्य सेन के कहना बा कि नालंदा विश्वविद्यालय के पुनर्स्थापना के बहुदेशीय परियोजना में देरी खातिर नौकरशाही पर निर्भरता कारण बा.\nयमन के राष्ट्रपति अली अब्दुल्लाह सालेह शनिचर का दिने कहले कि ऊ जल्दिये सत्ता छोड़ दीहें.\nअमेरिका चाहत बा कि भारत आ चीन से ओहिजा निवेश होखे.\nबीतल हफ्ता में भारत के विदेशी मुद्रा कोष में 1.22 अरब डॉलर के गिरावट आइल बा.\nअमेरिकी इतिहास के सबले बड़हन क्रेडिट कार्ड धोखाधड़ी आ पहचान चोरी करे वाला गिरोह के पर्दाफाश भइल बा जवन अबले 1.3 करोड़ डॉलर के हेराफेरी कर चुकल बा. एह गिरोह में कम से कम 13 आदमी भारतीय मूल के बाड़न.\nपश्चिम बंगाल में टायर निर्माता कंपनी डनलप आपन काम श्रमिक माहौल का चलते रोक दिहलसि.\nनवम्बर में होई 126 युद्धक विमान खरीद के घोषणा, कहले वायुसेना प्रमुख. ई करार 10.4 अरब डॉलर के होखी.\nअमेरिका में बेरोजगारी दर 9.1 फीसदी बरकरार बा.\nसंयुक्त राष्ट्र पाकिस्तान के 1.7 करोड़ डॉलर के सहायता दी.\nदिवंगत पॉप गायक माइकल जैक्सन के निजी चिकित्सक जांच अधिकारियन का सोझा सकार लिहले कि ऊ मरे से पहिले जैक्सन के खतरनाक एनेस्थीसिया दवाई प्रोपोफोल के इंजेक्शन लगवले रहले.\nचेतन भगत के कहना बा कि बॉलीवुड खातिर ऊ पटकथा लेखन ना करीहें. हालांकि उनुका किताबन पर फिलिम बनल बाड़ी सँ.\nअपना बहुप्रतिक्षित फिल्म ‘रा वन’ में काम करे खातिर रजनीकांत के तईयार कर लिहला का बाद शाहरुख खान अब सुपरहीरो पर आधारित गेम के परिचय करावे खातिर अमिताभ बच्चन के राजी करा लिहलन.\nअभ्यास मैच जीत के इंग्लैंड अपना दौरा के शुरूआत कर दिहलसि. एह मैच में ऊ हैदराबाद क्रिकेट संघ एकादश टीम के 56 रन से हरा दिहलसि.\nचैम्पियंस लीग मैच में समरसेट के हरा के मुम्बई इंडियंस फाइनल में चहुँप गइल.\nशुक का दिने भइल फीफा विश्वकप मुकाबला में इक्वाडोर वेनेजुएला के 2-0 से आ अर्जेटीना चिली के 4-1 से हरा दिहलसि.\nसानिया के बायां घुटना के ऑपरेशन भइल. आपरेशन सफल बतावल जात बा.\nपाकिस्तान के आतंकवाद निरोधी एगो अदालत श्रीलंकाई क्रिकेट टीम का बस पर साल 2009 में लाहौर में भइल हमला में शामिल एगो आरोपी के जमानत पर रिहा कर दिहलसि.\nजापान ओपन का फाइनल में भिड़िहें नडाल आ एंडी मरे.\nविश्व मुक्केबाजी चैम्पियनशिप में भारत के विकास कृष्ण के कांस्य पदक मिलल.


एके दिन में पचासी लाख – वेल डन इंडिया ! – टटका खबर\nJun 22, 2021 कोरोना, टीकाकरण, महाअभियान\nपूरा विश्व जब योग दिवस मनावत रहुवे तब भारत योग का साथही एगो अउर महाअभियान चला के एके दिन में नाहियो त पचासी लाख लोग के कोरोना वायरस के टीका लगा दिहलसि.\nदुनिया खातिर ई एगो रिकार्ड बन गइल जब एके दिन में अतना लोग के टीका लगा दीहल गइल. जान जाईं कि स्वास्थ्य के मसला मुख्य रुप से राज्य सरकारन के काम होखे ला. बाकिर देश में मोदी विरोधी सरकार एकर चिन्ता छोड़ कवनो वा कवनो बहाने मोदी पर दोष लगावे में जुटल रहेलें. पहिले त हवा बनावे के कोशिश कइल गइल कि अगर टीका के काम राज्य सरकार पर छोड़ दीहल जाव त अधिका लोग के टीका लगावल जा सकी. जब जिम्मेदारी दे दीहल गइल तब टीका खरीदे ला धन के मांग होखे लागल. हिन्दूवन का पइसा पर इमामन आ मौलवियन के तलखाह बाटे ला एह सरकारन के कबो पइसा के कमी ना रहे बाकिर आम जनता के भलाई का काम में पइसा के रोना हमेशा रहेला.खैर.\nआखिरकार केन्द्र फेरु एह अभियान के जिम्मेदारी पूरा तरह से अपना पर ले लिहलसि आ काल्हु 21 जून से देश भर में कोरोना टीकाकरण के महाभियान चला दिहलसि.\n18 बरीस से उपर के कवनो नागरिक अब आपन पहचान पत्र लेके कवनो टीका केन्द्र पर जा के मुफ्त में टीका लगवा सकेला. महाअभियान के पहिलके दिने एगो रिकार्ड संख्या में करीब 85 लाख लोग के टीका लगा दीहल गइल.\nवइसे कोरोना के कहर बहुते थथम गइल बा आ विश्व स्वास्थ्य संगठन के कहना बा कि अब भारत के कोरोना पाबंदियन से मुक्त कइल जा सकेला. बाकिर भारत अबहीं ई जोखिम नइखे लीहल चाहत. कोरोना के कहर थथमल बा, खतम नइखे भइल. पिछलको बेर पहिला दौर के खतम होखत देखि लोग अइसन उछाह में आइल कि दुसरका दौर के कहर जानलेवा बनि के आ गइल. एहसे सरकार कवनो ढिलाई नइखे देत आ पूरा ताकत से कोरोना का खिलाफ लागल बिया.\nकाल्हु देश में कोरोना के 78 हजार 190 नया मरीज मिललें. पुरनकन मरीजन के ठीक भइला का चलते देश में काल्हु7लाख2हजार 887 मरीज रह गइल बाड़ें जिनकर इलाज चलत बा. हालांकि अबले कोरोना से देश में3लाख 88 हजार 135 लोग के मौत हो चुकल बा.


रिंकू घोष ‘कोठा’ में अझुराइल बाड़ी – Anjoria\nJuly 22, 2012 Editor मनोरंजन 0\nरिंकू घोष क बारे में कहल जाला कि सिनेमा भोजपुरी में जबहिओं कवनो बढ़िया भूमिका लिखल जाला त निर्देशक आ लेखक के जेहन में सिर्फ आ सिर्फ रिंकू घोष के नाम आवेला. सिनेमा भोजपुरी के ई ड्रीम गर्ल रिंकू घोष एह घरी अपना फिलिम ‘कोठा’ के शूटिंग में बिजी बाड़ी. शूटिंग पनवेल में होखत बा.\nफिलिम में रिंकू घोष के किरदार एगो टूअर लड़िकी के बा. समाज के तमाम झंझावात झेलत झेलत एह लड़िकी के किरदार देखेवालन के रोवा दी. निर्देशक मनोज श्रीपति के एह फिल्म में रिंकू घोष के नायक बाड़ें नवोदित कुमार.\nकहे वाला कहेलन कि रिंकू घोष जइसन अदकारा भोजपुरी सिनेमा में दोसर नइखे. आ एही से हर साल बेस्ट अदाकारा के अवार्ड में उनुके नाम आगे आ जाला.\nआजुकाल रिंकू घौष के मनोज तिवारी संगे वाली फिलिम ‘भईया हमार दयावान’ बॉक्स आफिस पर सफलता के जादू कइले बिया त एही जोड़ी के फिल्म ‘अंधा कानून’ जल्दिए रिलीज होखे वाली बा. दिनेश लाल यादव निरहुआ आ संजय पांडे संग ‘रखवाला’ के शूटिंग कर चुकल रिंकू घोष रवि किशन के नायिका बनल बाड़ी फिल्म ‘साली बड़ी सतावेली’ में. एह सूची में अउरिओ कई गो बेहतरीन फिलिम बाड़ी सँ आ ओही में से एक बावे ‘कोठा’.


'कोठा' ला अनुबंधित भइली गुंजन पन्त – Anjoria\nसुपर हिट आ हैट्रिक फिलिमन क हिरोइन गुंजन पन्त एह साल भोजपुरी फिलिमन में खूब व्यस्त बाड़ी. जहाँ उनुकर अनेके फिलिम रिलीज ला तइयार बा ओहिजे ऊ कईएक फिलिमन के लगातार शूटिंगो करत बाड़ी.\nसूर्य कान्त निराला अउर सुरेश कुमार मरिक के बनावल आ चुनमुन पंडित निर्देशित फ़िलिम ‘धूम मचईला राजाजी’ जल्दिए रिलीह होखे वाली बा. निर्देशक चुनमुने पंडित क तिसरकी फिलिम ‘जान मारे ओढ़निया तोहार’ के पिछला दिने मुहूर्त भइल आ एहु फिलिम में बतौर नायिका मौजूद बाड़ी गुंजन पन्त जे तिसरी बेर चुनमुन पंडित के निर्देशन में अभिनय करे जात बाड़ी.\nएकरा अलावा अब गुंजन पंत के ‘बाबा का दलान’ बैनर तले बने जात भोजपुरी फ़िल्म “कोठा” में मुख्य नायिका ला निर्देशक मनोज श्रीपति झा अनुबंधित कइले बाड़न. ई फिलिम कोठन पर त्रासदी भरल ज़िनगी गुजारत औरतन का जिनिगी पर आधारित बा जिनका के लोग सिर्फ अपना मनोरंजन के साधन समुझेलें.\nगीतकार प्यारेलाल यादव, राजेश मिश्रा अउर अशोक सिन्हा आ संगीतकार हउवें धनंजय मिश्रा. मुख्य भूमिकन में गुंजन पन्त क अलावे रिंकू घोष आ आनंद मोहन के नाम तय बा. बाकी कलाकारन के चुनल जात बा.